title: Norma Talmadge

text: Elokuvan "Nainen kadulta" ensi-illan aikaan äänielokuvan vallankumous oli alkanut Hollywoodissa, joten Talmadge alkoi ottaa äänitunteja valmistautuakseen ensimmäiseen äänielokuvaansa. Hän kävi äänielokuvaharjoituksissa yli vuoden ajan, ja lopulta hän pääsi eroon paksusta brooklyniläisaksentistaan. Hänen ensimmäinen äänielokuvansa, "New Yorkin öitä", sai ensi-iltansa vuonna 1929. "New Yorkin öitä" osoitti, että hän pystyi puhua ja näytellä hyväksyttävästi äänielokuvissa. Vaikka hänen roolisuorituksensa sai kehuja, itse elokuva sai lähinnä kielteisiä arvosteluja juonensa takia. Elokuva oli kuitenkin kohtuullinen menestys lippuluukuilla. Hänen toinen äänielokuvansa oli "Du Barry" (1930), jossa hän tulkitsee historialliseen henkilöön perustuvaa madame du Barrya (1743–1793), joka oli Ranskan kuninkaan Ludvig XV:n viimeinen rakastajatar. "Du Barry" sai heikon vastaanoton niin yleisöltä kuin kriitikoiltakin ja jäi lopulta Talmadgen viimeiseksi elokuvaksi.


title: Norma Talmadge

text: "Du Barryn" jälkeen Talmadgella olisi ollut United Artists -sopimuksessaan vielä kaksi elokuvaa tehtävänä, mutta hän halusi purkaa sopimuksensa. Tuottaja Samuel Goldwyn oli ostanut hänelle Zoë Akinsin komedianäytelmän "The Greeks Had a Word for It" elokuvaoikeudet vuoden 1930 lopulla, ja vaikka Talmadge kävikin muutaman kerran elokuvan harjoituksissa New Yorkissa, hän sai purkaa kahden elokuvan sopimuksensa toukokuussa 1931. Hän halusi purkaa kahden elokuvan sopimuksensa, jotta hän saisi haluamansa etuoikeuden valita itse elokuviensa tarinat. Vaikka Goldwyn vapauttikin Talmadgen kahden elokuvan sopimuksesta, hän ei suostunut antamaan hänelle käytäntöjen takia täyttä oikeutta valita elokuviensa tarinoita. Sopimuksen rauettua Talmadgella ei ollut tiedossa varmoja elokuvahankkeita, mutta hänellä ei ollut aikomustakaan jäädä eläkkeelle. Hän ei aikonut tehdä uutta elokuvaa, ennen kuin hän löytäisi oikean, haluamansa tarinan. Kertomansa mukaan hän oli saanut useita tarjouksia eri tuottajilta jopa Euroopasta asti. Talmadge ei kuitenkaan tehnyt enää yhtäkään elokuvaa vuoden 1930 jälkeen, ja vuonna 1932 hän vetäytyi eläkkeelle.


title: Norma Talmadge

text: Kun Talmadge jätti elokuvat, hän irrottautui kaikista elokuvatähden velvollisuuksista. Vuonna 1932 hän erosi Gilbert Rolandista, koska hän ”tiesi” nuoren Rolandin jättävän hänet ennemmin tai myöhemmin yhdentoista vuoden ikäeron takia. Helmikuussa 1932 Talmadgen uutisoitiin hakevan Pariisista avioeroa Schenckistä, mutta Talmadge kiisti huhut avioeroaikeista. Talmadge alkoi tapailla Schenckin pokerituttavaa, koomikko George Jesseliä (1898–1981), vuoden 1932 loppupuolella. Jesselin entinen vaimo Florence Courtney syytti Talmadgea hänen ja Jesselin avioliiton kariutumisesta.


title: Norma Talmadge

text: Schenck myöntyi avioeroon seitsemän vuoden asumuseron jälkeen vuoden 1934 alussa. Heidän sopuisa avioeronsa myönnettiin Meksikon Ciudad Juárezissa 14. huhtikuuta 1934. Avioerosta huolimatta Schenck jatkoi Talmadgen talousneuvonantajana ja ohjasi häntä liikeasioissa. Jessel ja Talmadge avioituivat Jesselin hotellisviitissä New Jerseyn Atlantic Cityssä 23. huhtikuuta 1934. He onnistuivat pitämään naimisiinmenonsa salassa. Talmadge esiintyi Jesselin kanssa vaudeville-teatterin parissa ja säännöllisesti Jesselin omassa radiokuunnelmassa "The George Jessel Show" vuosina 1937–1938. Hän toivoi radiokuunnelman herättävän uudestaan elokuvastudioiden kiinnostuksen häneen ja elvyttävän hänen uransa. Heidän avioliittonsa alkoi rakoilla pitkän välimatkan takia, sillä Talmadge oli Los Angelesissa ja Jessel New Yorkissa. Kesäkuussa 1939 Talmadge kertoi avioeron olleen väistämätön ja haki avioeroa ”yhteensopimattomuuden” takia. Hänen ja Jesselin avioero myönnettiin Meksikon Ciudad Juárezissa 11. elokuuta vuonna 1939.


title: Norma Talmadge

text: Talmadge tienasi valtavan omaisuuden elokuvauransa aikana, joten hänen ei tarvinnut työskennellä enää. Hän oli kuitenkin levoton elokuvantekopäiviensä jälkeen, joten hän kulutti aikaansa huvitellen, vieraillen sisariensa luona ja matkustellen. Hän asui vakituisesti Beverly Hillsissä, mutta omisti myös muita taloja ja kiinteistöjä ympäri Yhdysvaltoja. Älykkäänä liikenaisena hän investoi kiinteistöjen ohella myös useisiin yrityksiin. Vuoden 1939 avioeronsa jälkeen häntä alkoi hoitaa beverlyhillsiläinen tohtori Carvel James (1902–1980). He alkoivat tapailla, ja Jamesin avioeron jälkeen he avioituivat 4. joulukuuta vuonna 1946. Avioliitto oli Talmadgen kolmas ja viimeinen. Pian häiden jälkeen Talmadge ja James muuttivat Beverly Hillsistä Nevadan Las Vegasiin vuonna 1947.


title: Norma Talmadge

text: Viimeisinä vuosinaan Talmadge eristäytyi ja kärsi terveysongelmista. Hän kärsi kivuliaasta niveltulehduksesta, joka aiheutti hänelle toimintakyvyttömyyttä. Hän joutui 1950-luvun alussa pyörätuoliin ja oli riippuvainen kipulääkkeisiin. Vuonna 1955 hänet palkittiin elämäntyöstään George Eastman Housen myöntämällä George Eastman -palkinnolla, mutta hän oli liian sairas matkustaakseen New Yorkin Rochesteriin vastaanottamaan palkintoaan.


title: Norma Talmadge

text: Vähän ennen kuolemaansa Talmadge sai useita aivohalvauksia. Hän kuoli keuhkokuumeeseen 63-vuotiaana kotonaan Nevadan Las Vegasissa varhain tiistaiaamuna 24. joulukuuta vuonna 1957. Hänen kuolinhetkellään Carvel-puoliso oli hänen vierellään. Hänen kuolinsyikseen on ilmoitettu eri lähteissä myös aivohalvaus ja sydänkohtaus, mutta tohtori James vahvisti kuolinsyyksi keuhkokuumeen.


title: Norma Talmadge

text: Talmadgen hautajaiset pidettiin Beverly Hillsissä lauantaina 28. joulukuuta 1957. Hänelle pidettiin vaatimattomat ja yksityiset hautajaiset, joihin osallistui vähän yli 30 läheistä sukulaista ja ystävää. Hänet haudattiin Kalifornian Los Angelesissa sijaitsevalle Hollywood Forever -hautausmaalle "Abbey of the Psalms" -nimisen mausoleumin "Shrine of Eternal Love" -pyhäkköön. Pyhäkössä sijaitsee Talmadgen perheen oma yksityishuone "Talmadge Family Room", jonne on haudattu myös aviopuoliso Carvel James, sisaret Natalie ja Constance, vanhemmat Fred ja Peg sekä Constancen aviopuoliso Walter Giblin. Talmadgen kuoleman jälkeen hänen koko omaisuutensa arvioitiin olevan yli 3,6 miljoonaa dollaria, joka on vuoden 2015 dollareissa lähes 30 miljoonaa dollaria. Testamentissaan Talmadge jätti koko omaisuutensa sisarilleen ja aviopuolisolleen.


title: Norma Talmadge

text: Talmadge sai elokuvaurastaan ja työstään viihdeteollisuuden hyväksi tähden Hollywoodin Walk of Famelle osoitteeseen 1500 Vine Street 8. helmikuuta vuonna 1960.


title: Norma Talmadge

text: Vuonna 1999 Talmadge oli ehdokkaana Yhdysvaltain elokuvainstituutin -listaukseen, mutta hän ei päässyt lopulliseen versioon.


title: Norma Talmadge

text: Talmadge oli esikuvana Billy Wilderin luomalle Norma Desmondille, jota näyttelee Gloria Swanson draamaelokuvassa "Auringonlaskun katu" (1950). Vuonna 1952 ilmestyneessä "Laulavat sadepisarat" -elokuvassa Lina Lamontin rooli on parodia Talmadgesta. Jean Hagenin näyttelemän mykkäelokuvadiivan brooklyniläisaksentti sabotoi hänen ensimmäistä äänielokuvaansa.


title: Norma Talmadge

text: Talmadgen ja hänen sisarensa Constancen mukaan on nimetty katu "Talmadge Street", myös "Talmadge Avenue", joka sijaitsee Hollywoodissa. Länsi-Hollywoodissa sijaitseva "Norma Place" on nimetty yksin Norman mukaan.


title: Sotkamon Visa

text: Sotkamon Visa on sotkamolainen voimanoston erikoisseura. Seura on yksi tämän hetken Suomen parhaimmista voimanostoseuroista, josta todisteena ovat vuonna 2008 saavutettu voimanoston joukkuepistekisan "Voimamaljan" 2. sija, sekä vuoden 2009 joukkue-SM-kulta.


title: Kirill Turovilainen

text: Kirill Turovilainen eli Pyhä Kiril (1130–1182) oli valkovenäläinen piispa joka eli 1100-luvulla. Hän oli saarnaaja, kirjailija ja teologi, ja hän oli itäslaavilaisen kirkon merkkihahmo. Valko-Venäjän ortodoksinen kirkko on kanonisoinut hänet.


title: Kirill Turovilainen

text: Hän on varakkaasta perheestä ja oppinut mies. Häntä on pidetty raamatuntutkijana. Hän luopui perintöosuudestaan ja ryhtyi munkiksi. Hänen kirjoittamiaan teoksia on säilynyt halki vuosisatojen. Kun luostarielämä ei tuntunut riittävän haastavalta hän ryhtyi pylväspyhimykseksi, mutta myöhemmin hänestä tuli Turaun (Turov) piispa. Viimeiseet vuotensa hän omistautui kirjoittamaan hengellisistä asioista.


title: Leoluca Orlando

text: Leoluca Orlando (s. 1. elokuuta 1947) italialainen poliitikko, joka palveli Palermon pormestarina 1985-1990 ja 1993-2000. Hänet tunnetaan parhaiten Sisilian mafian vastaisesta työstään.


title: Forstén

text: Forstén tai Forsten on muun muassa seuraavien henkilöiden sukunimi:


title: Keoma

text: Keoma (Suomessa aiemmin myös nimellä "Caramba! – paholainen kannoilla", Italiassa "Keoma"-nimen lisäksi myös nimellä "Keoma il vendicatore") on Enzo G. Castellarin ohjaama spagettiwestern vuodelta 1976. Sen tyylissä on vaikutteita lännenelokuvien lisäksi myös draama- ja toimintaelokuvista. Elokuvan nimiroolissa näyttelee Franco Nero, joka näytteli pääroolin myös Djangossa, elokuvassa joka usein mainitaan innoittajana "Keomalle".


title: Keoma

text: Juoneltaan kuvausten aikana improvisoitu elokuva kertoo puoliverisestä Keoma Shannonista, joka palaa sisällissodasta kotikyläänsä, mutta saa havaita pahan Caldwellin ottaneen kylän hallintaansa. Synkkänä pidetty elokuva käsittelee muun muassa lännen sankarimyyttejä ja rasismia, sisältäen yhteiskunnallista kommentointia. "Keoma" mainitaan usein yhtenä parhaista spagettiwesterneistä, ja sen vaikutus spagettiwesternien viimeiselle aallolle 1970-luvun lopulla oli merkittävä.


title: Keoma

text: Keoma Shannon on puoliverinen intiaani, joka palaa sisällissodassa Unionin puolella sodittuaan kotikaupunkiinsa. Elokuvan alussa hän tapaa vanhan, sodan raunioista romuja keräävän intiaaninaisen, joka moittii Keomaa hänen levottomasta elämäntyylistään ja sotaan osallistumisesta, sanoen etteivät Unionin poliitikot koskaan oikeasti piitanneet heidän asioistaan. Keoma vaivaantuu naisen tavasta moittia häntä, ja sanoo ettei kukaan voi muuttaa hänen kohtaloaan; nainen kuitenkin on eri mieltä ja toteaa että hänen ansiostaan Keoma aikanaan säästyi kun hänen heimonsa kylä aikanaan tuhottiin. Keoma ratsastaa pois ja ennen kaupunkiin saapumistaan joukon ruton uhreja, joita sodasta tulleet Etelävaltioiden sotilaat kuljettavat kaivokseen pois ihmisten silmistä. Pakoyrityksen johdosta sotilaat alkavat ampua sairaita, mutta ennen kuin he ehtivät ampumaan heistä viimeisen, raskaana olevan Lisan, Keoma tulee paikalle ja ottaa naisen mukaansa kaupunkiin.


title: Keoma

text: Kaupunkiin saapuessaan Keoma saa havaita, etteivät asiat ole kuten ennen. Entisen etelävaltiolaiset sotilaat ovat ottaneet paikan haltuunsa pahan Caldwellin johdolla. Nyt he terrorisoivat kaupunkia, vaatien maksua kaikesta ja estäen ihmisten poistumisen kaupungista. Saastuneiden kaivojen vuoksi rutto leviää kaupungissa, mutta Caldwellin miehet estävät lääkkeiden tuonnin kaupunkiin ja vievät kaikki sairastuneet vanhaan kaivokseen perustettuun keskitysleiriin. Vaikka Lisa onkin terve, oltiin häntä viemässä kaivokseen koska hänen miehensä oli sairastunut. Kun kaupunkilaiset huomaavat Keoman tuovan mukanaan ”sairastuneen” naisen, he alkavat uhkailla kaksikkoa: Keoma kuitenkin ampuu joukon Caldwellin miehiä. Hän hankkii Lisalle huoneen saluunasta ja lähtee sitten ulos kävelylle. Hän näkee perheensä entisen orjan ja lapsuutensa sankarin Georgen, mutta yllättyy nähdessään, että vapautensa saatuaan George on köyhyyden ja rasismin vuoksi syrjäytynyt ja päätynyt alkoholistiksi. Samaan aikaan aiemmassa ammuskelussa eloon jääneet sotilaat kertovat tapahtuneesta Caldwellille, jonka leivissä olevat Keoman isän aviolliset lapset tunnistavat kuvauksen veljestään.


title: Keoma

text: Seuraavana päivänä Keoma menee kotitilalleen, jossa hän muistelee lapsuuttaan: pikkulapsena hänen isänsä William haki hänet uuteen kotiinsa asumaan, mutta eläminen hänen isänsä ei-puoliveristen lasten kanssa ei aina ollut helppoa. Keoma tapaa myös isänsä, jonka kanssa hän käy pitkän keskustelun heidän kahden elämästä ja kylän asioista. Palatessaan takaisin saluunaan paljastuu kuitenkin, että Caldwellin miehet ovat vieneet Lisan uudelleen pois. Keoma ratsastaa kaivokselle, josta hän löytää paitsi Lisan, myös veljensä Butchin, Lennyn ja Samin: jälleennäkeminen ei ole järin tunteellinen, ja Caldwellin yritettyä tuloksettomasti ostaa Keoma puolelleen, hän ratsastaa miehineen pois. Keoman veljet tapaavat isänsä ja ovat hyvin vihaisia tämän paluusta. He sanovat, ettei Keoma ole heidän oikea veljensä tai isänsä oikea poika. William raivostuu ja kertoo olevansa sitä mieltä, että jos hänen pojissaan onkin eroja, ne ovat Butchin, Lennyn ja Samin itse aikaan saamia. Keoma taas vie Lisan lääkäriin, jossa hän ylipuhuu lääkärin ja Georgen salakuljettamaan kaupunkiin Caldwellin vartioista huolimatta lääkettä. Miehet lähtevätkin matkaan, samalla kun Keoma ja William vievät Lisan turvaan kaupungin ulkopuolelle.


title: Keoma

text: Lääkkeiden salakuljettajia odottaessaan Keoma kohtaa veljensä kaupungin keskustassa. Seuraavassa nyrkkitappelussa Keoma hakkaa veljensä, jotka saavat sekä isältään että tilanteesta harmistuneelta Caldwellilta läksytyksen. Butch, Lenny ja Sam päättävät antaa Keoman ja Caldwellin tappaa toisensa, jotta voivat kaapata kylässä vallan itselleen. Samalla lääkäri ja George palaavat lääkkeiden kanssa, ja kertovat samalla kutsuneensa paikalla muutaman päivän sisällä saapuvan virkavallan. Kesken lääkkeiden jakamisen paikalle kuitenkin saapuvat Caldwellin miehet, jotka päättävät estää lääkkeiden jakamisen. Alkaa tulitaistelu, jossa Keoma, William ja George käyvät suurta ylivoimaa vastaan. Taistelun aikana George saa surmansa ja William jää vangiksi: Keomalle ei jää muuta vaihtoehtoa kuin antautuminen. Caldwell kuitenkin ampuu Williamin, jolloin Keoma riistäytyy vapaaksi ja hyökkää Caldwellin kimppuun. Rangaistukseksi sotilaat kiduttavat Keomaa ja sitovat tämän sitten kärrynpyörään tuomiota odottamaan. Silloin kuitenkin Butch, Lenny ja Sam saapuvat paikalle, ja raivoissaan isänsä kuolemasta ampuvat Caldwellin.


title: Keoma

text: Pian tämän jälkeen Keoman veljet juhlivat saavuttamaansa kaupungin herruutta. Viimeisillään raskaana oleva Lisa aavistaa kuitenkin pahaa ja ratsastaa viimeisillä voimillaan kaupunkiin, jossa hän vapauttaa Keoman. Yhdessä romuja keräävän intiaaninaisen he menevät Shannonien maatilalle, jossa Lisa alkaa synnyttää. Silloin myös Keoman veljet saapuvat paikalle, ja he käyvät Keoman kanssa taistelun rapistuvassa ladossa Lisan tuskanhuutojen kaikuessa taustalla. Keoma tappaa veljensä ja samalla hetkellä Lisan lapsi syntyy, äidin kuollessa synnytykseen. Keoma näkee vielä vanhan intiaaninaisen pitelevän vastasyntynyttä lasta. Nainen pyytää Keomaa pitämään huolta lapsesta. Pitkän hiljaisuuden jälkeen Keoma kuitenkin ratsastaa pois, vaikka nainen huutaakin lapsen kuolevan ilman apua. Ennen pois lähtöään Keoma pysähtyy vielä ja huutaa:


title: Keoma

text: "Keoman" ohjaaja Enzo G. Castellari aloitti ohjaajanuransa 1960-luvun puolessa välissä. Tätä ennen hän oli toiminut jo apulaisohjaajana useissa elokuvissa, kuten monissa isänsä Marino Girolamin elokuvissa. Ensimmäinen hänen ohjaamansa elokuva oli "Djangon" epävirallinen jatko-osa "Sankari Montanasta" ("Pochi dollari per Django") vuodelta 1966, vaikkakaan häntä ei paikallisen lain vuoksi merkitty Espanjassa kuvatun elokuvan ohjaajaksi. Sittemmin hän hankki kokemusta ohjaamalla monia spagettiwesterneitä, ja myös muunlaisia elokuvia. Suuri osa Castellarin ohjaamista elokuvista onkin westerneitä, ja sitä pidetään usein hänen omimpana tyylilajinaan. Ryhtyessään tekemään "Keomaa" Castellarilla oli siis jo laaja kokemus genren tekemisestä, vaikka se jäikin sitten yhdeksi hänen viimeisistä westerneistään. "Keomaa" tehdessä hän haki vaikutteita erityisesti amerikkalaisista, ruotsalaisista ja japanilaisista elokuvista.


title: Keoma

text: Castellarille "Keoma" on edelleenkin hyvin henkilökohtainen elokuva, ja hän on kertonut pitävänsä siitä erittäin paljon, jopa suosikkinaan omista elokuvistaan. Castellarin mukaan hänellä on siihen ”aivan erityinen suhde”. Erityisesti hän kertoo nauttineensa hahmojen muistelujen kuvaamisista: näissä kohtauksissa muistelevat henkilöt ovat osana tapahtumia, vaikkakin vain sivustakatsojina, mutta kuitenkin mukana samassa kohtauksessa kuin muistot. Castellarin mielestäni tämä oli paras tapa kuvata muistelut, koska hänen mielestään se loi samantapaisen vaikutelman kuin muisteleminen oikeassa elämässä. Keoma on erittäin väkivaltainen elokuva, vaikkakaan väkivallan kuvaus ei ole erityisen mässäilevää. Castellarin tyylille ominaisesti väkivaltaa on kuvattu usein hidastettuna; tämä tekniikka on saanut vaikutteita varsinkin Sam Peckinpahilta.


title: Keoma

text: "Keoman" nimiroolissa nähdään italialainen näyttelijä Franco Nero. Ennen "Keomaa" hän oli jo näytellyt monissa westerneissä, kuten "Colttikonsertissa" ("Tempo di massacro", 1966) ja "Djangossa", joista jälkimmäisessä hän näytteli samantapaista synkkää antisankaria kuin "Keomassa". Castellari ja Nero olivat tehneet jo ennen "Keomaa" yhteistyötä useissa elokuvissa. Castellari oli jo aiemmin halunnut saada Neron näyttelemään joihinkin elokuviinsa, mutta tämä onnistui lopulta poliziesco "High Crimen" ("La Polizia incrimina la legge assolve", 1973) myötä. Tämän jälkeen miehet tekivät yhteistyötä useissa muissakin elokuvissa, ja käytännöksi vakiintui, että valmiista käsikirjoituksesta huolimatta elokuvan tarinan ja kohtausten annettiin elää, muuttua ja kehittyä kuvausten aikana ("Keomassakin" käytettiin tätä tekniikkaa, vaikkakin improvisointi kehittyi sen aikana aivan uusiin mittasuhteisiin). Koska Nero tunnettiin erityisesti westerneistä, oli hän melko ilmeinen valinta "Keoman" päärooliin. Nero puhuu elokuvan alkuperäisellä ääniraidalla englantia, ja koska tämä jätettiin dubbaamatta, Keomalla on italialainen aksentti. Amerikkalaisesta poikkeava korostus kuvaa Keoman intiaanijuuria vaikkei olekaan autenttinen intiaanien käyttämä korostus. Nero myös käytti kuvauksissa peruukkia jotta Keomalle saataisiin pitkät hiukset.


title: Keoma

text: Toinen merkittävä näyttelijä elokuvassa on Woody Strode, joka tunnetaan parhaiten suorituksestaan Sergio Leonen "Huuliharppukostajassa". Strode päätyi näyttelemään "Keomassa", koska oli tuottaja Manolo Bologninin ystävä. Kun Castellari näki Stroden – yhden idoleistaan – hän innostui suuresti ja pyysi tätä näyttelemään elokuvassaan. Georgen hahmoa ei alun perin ollut elokuvassa, vaan se kirjoitettiin erityisesti näyttelijäänsä varten. Jälkeenpäin sekä Castellari että Strode olivat erittäin tyytyväisiä yhteistyönsä tuloksiin.


title: Keoma

text: Elokuvan käsikirjoituksen ensimmäisen version laati italialainen näyttelijä Luigi Montefiori, joka tunnetaan paremmin taiteilijanimellä George Eastman. Montefiori laati käsikirjoituksen Castellarin ollessa vielä kuvaamassa edellistä elokuvaansa. Kireän aikataulun vuoksi tekijöillä ei ollut aikaa kehitellä käsikirjoitusta ennen kuvausten aloittamista, vaan he lukivat sen ensimmäistä kertaa vasta kuvausten ensimmäisenä päivänä. Castellarin mielestä käsikirjoitus oli kuitenkin ”kauhea”, eivätkä he halunneet käyttää sitä, mutta Franco Neron piti näytellä myös muissa elokuvissa, ja Castellari oli sopinut ohjaavansa toisen elokuvan heti "Keoman" suunnitellun viimeistelyn jälkeen; niinpä tekijöiden täytyi vain aloittaa elokuvan kuvaukset. Käytännöksi muodostui, että Castellari kirjoitti seuraavan päivän käsikirjoituksen aina edellisenä päivänä. Yhtä Keoman veljistä näytellyt Joshua Sinclair, joka esiintyi elokuvassa nimellä John Loffredo, laati sitten aina englanninkielisen dialogin. Improvisoidun käsikirjoituksen laatimisen mahdollisti erityisesti Castellarin hyvät suhteet Franco Neroon ja tuottaja Manolo Bologniniin, jotka luottivat tämän kykyyn luoda elokuva ilman valmista käsikirjoitusta.


title: Keoma

text: Castellari otti käsikirjoituksessa vaikutteita monelta eri tahoilta. Esimerkiksi alkukohtaus sai vaikutteita Ingmar Bergmanin "Seitsemäs sinetti" -elokuvasta. Yhden veljeksen pitämä pitkä puhe elokuvan loppupuolella taas haki innoituksen historiallisesta Marcus Antoniuksen puheesta koskien Julius Caesarin kuolemaa.Vaikka innoitusta haettiinkin monesta eri lähteestä ja käsikirjoitus oli pääosin improvisoitu, tekijät olivat tyytyväisiä lopputulokseen ja pitivät sitä eheänä kokonaisuutena. Lopullinen käsikirjoitus sisältää runsaasti Raamatullisia viittauksia. Sisällöllisesti "Keoma" käsittelee yhteiskuntaa, sisältäen sosiaalista ja poliittista kritiikkiä, rasismin kommentointia ja villin lännen sankarimyyttien purkamista.


title: Keoma

text: "Keomassa" on erittäin paljon symboliikkaa. Kriitikko Danél Griffin kuvailee elokuvan symboliikkaa seuraavasti:


title: Keoma

text: Lisäksi elokuvassa on runsaasti Raamattuun viittaavaa symboliikkaa, muun muassa Jeesukseen ja tuhlaajapoikaan. Keoma onkin elokuvan Jeesushahmo: hän saapuu pelastamaan Caldwellin tyrannisoiman kylän asukkaita, mutta hänet torjutaan ja tuomitaan ongelmista, joita hän itse asiassa on yrittänyt vastustaa. Elokuvassa on myös symbolinen ristiinnaulitseminen, kun Keoma sidotaan kädet levällään kärrynpyörään.


title: Keoma

text: "Keomaan" sävelsivät ääniraidan Guido ja Maurizio De Angelis, jotka tunnetaan laajasta tuotannostaan italialaisten genre-elokuvien parissa (monet heidän ääniraidoistaan on julkaistu yhteisnimellä Oliver Onions). "Keoman" ääniraita syntyi siten, että ohjaaja Castellari, joka piti huolen myös äänitehosteiden ja musiikkiraidan synnystä, valitsi muutamia Bob Dylanin ja Leonard Cohenin kappaleita, ja antoi ne De Angelisin veljeksille, pyytäen näitä imitoimaan kappaleiden tyyliä. Lopputuloksena oli hyvin erikoislaatuinen ääniraita: vaikka siinä onkin muutamia erilaisia tehosteita ja lyhyitä banjo-osuuksia, koostuu se käytännössä kokonaan yhdestä pitkästä kappaleesta, jonka sanoitukset ja tulkinnan sävy vaihtelevat tilanteen mukaan, niin että sanoitus valottaa henkilöhahmojen kulloisiakin ajatuksia. Pääosin ääniraidan tulkitsee korkeaääninen naislaulaja, mutta loppupuolella mukaan liittyvät myös Franco Neron matalat tulkinnat.


title: Keoma

text: Italiassa elokuvan ääniraita on julkaistu Cinedelic Recordsin julkaisemana vinyylilevynä, jolla on mukana paitsi "Keoman" alkuperäinen score, myös toisen De Angelis -veljesten säveltämän Castellarin elokuvan, "Haintappajan" ("Il Cacciatore di squali", 1979) ääniraita. Lisäksi "Keoman" musiikkia on julkaistu Hexacord Recordsin julkaisemalla CD-kokoelmalla yhdessä muiden italialaisten elokuvasävellysten kanssa.A-puoli


title: Keoma

text: B-puoli


title: Keoma

text: "Keoman" tekemisen aikaan spagettiwestern genrenä oli kuolemassa pois. Tekijät itsekin tajusivat tämän, ja halusivat sen olevan enemmän kuin vain ”tavallinen” genrensä edustaja. Elokuva saavuttikin maailmanlaajuista menestystä ja johti westernin lyhytaikaiseen ylösnousemukseen. Seurauksena monet ohjaajat tekivät uusia lännenelokuvia, joista suurin osa oli kuitenkin floppeja. Yksi menestyksekkäimmistä ja arvostetuimmista myöhäiskauden westerneistä oli Sergio Martinon "Mannaja", joka haki paljon vaikutteita "Keomasta". Pitempiaikaiseksi "Keoman" vaikutus ei kuitenkaan jäänyt, vaan spagettiwestern käytännössä kuoli 1970-luvun puolivälissä.


title: Keoma

text: "Keomaa" pidetään yhtenä parhaista spagettiwesterneistä ja genren viimeisenä huippuhetkenä. Allmovien eli entisen all movie guiden arvostelija Paul Gaita kirjoittaa: ”Enzo G. Castellarin Keoma, joka julkaistiin spagettiwesternien kulta-ajan lopulla, on yksi genrensä hienoimmista saavutuksista. Sen runsas tulitaistelu on koreografioitu balettimaisella loistolla ja kameratyöskentely on sulavaa ja lyyristä. [...] Käsikirjoitus sisältää raskaita, henkisiäkin vertauskuvia, mutta noudattaa silti westernien perinteitä.” DVDplazan arvostelun mukaan "Keoma" on Enzo Castellarin paras ohjaus ja Franco Neron paras roolisuoritus, sekä ”paras spagettiwestern, jonka ohjaajan nimi ei ole Sergio”. Lisäksi arvostelussa kiitellään Castellarin käyttämiä hidastuksia, tyylikästä muistojen kuvaamistekniikkaa sekä niiden avulla luotua tunnelmaa.


title: Keoma

text: Danél Griffin toteaa, että vaikka Keoma ei ole paras lännenelokuva, on se niistä kaikkein surullisin ja ”sydäntäsärkevin”. Samoin Film-O-Holicin kriitikko Jussi Lahtonen kuvaa "Keomaa" ”apokalyptiseksi”, erittäin synkäksi ja ”fatalistisen lohduttomaksi”:


title: Keoma

text: Heikkoutena monet arvostelijat mainitsevat elokuvan väitetyn epätasaisuuden ja improvisoinnista johtuvan tunnelman ja tyylin radikaalin vaihtelun elokuvan aikana. Esimerkiksi Vesa Skaffari kuvailee elokuvaa ”kummallisen epätasaiseksi”: ”Castellari tekee välillä kertakaikkisen hienoa elokuvaa ja sitten heti perään näköjään vain sojottelee kameralla jonnekin. Elokuvan erikoinen ääniraita jakaa arvostelijoita: jotkut mainitsevat sen ainutlaatuisena ja kehuvat sitä hyväksi, jotkut taas pitävät sitä heikkoutena – Filmioppaan arvostelussa sitä sanotaan jopa westernelokuvien historian hirveimmäksi. Sen sijaan Franco Neron ja muidenkin näyttelijöiden työskentely, samoin kuin Aiace Parolinin kuvaus, ovat lähes poikkeuksetta kehuttuja.


title: Keoma

text: Vaikka "Keoma" ei liitykään "Djangoon" millään lailla, sitä markkinoitiin sen julkaisuaikoihin usein "Djangon" jatko-osana sen "Djangosta" vaikutteita ottaneen juonen ja siitä tunnetun pääroolin esittäjän vuoksi. Saman kohtalon kokivat monet muutkin Franco Neron tähdittämät westernit. Elokuvan saksalaiseen julisteeseen sisällytettiin myös viittaus "Huuliharppukostajaan", sillä sen etualalla näkyvät kiväärimiehet ovat samoja, jotka näkyvät myös joissain "Huuliharppukostajan" julisteissa.


title: Keoma

text: "Keomasta" on liikkeellä useita versioita. Sen runsaan väkivallan, vaikkakaan se ei väkivallassaan ole erityisen graafinen, vuoksi sitä on sensuroitu monissa maissa, mm. Suomessa. Joissain maissa, kuten Norjassa, se on ollut jopa esityskiellossa. Elokuvan alkuperäinen italialainen versio kestää 105 minuuttia, länsisaksalainen leikkaus 90 minuuttia ja norjalainen versio 97 minuuttia. Nykyään elokuva on saatavilla myös englanniksi leikkaamattomana. Suomen kielellä elokuvaa ei ole julkaistu leikkaamattomana versiona: Another World Entertainmentin julkaisema suomenkielinen DVD on osittain leikattu ja kestää 97 minuuttia, samoin alkuperäiset VHS-julkaisut olivat leikattuja. Ensi-iltansa elokuva sai eri maissa seuraavasti:Keoma-nimen lisäksi elokuvaa on esitetty eri maissa ainakin seuraavilla nimillä:Lähde: IMDb


title: Björn Bjarnason

text: Björn Bjarnason (s. 14. marraskuuta 1944) on islantilainen Itsenäisyyspuolueen () poliitikko. Hän syntyi Reykjavíkissa ja opiskeli oikeustiedettä Islannin yliopistossa, josta valmistui vuonna 1971. Hänet valittiin 1991 maan parlamenttiin Alltingiin, jossa hän on istunut siitä lähtien.


title: Björn Bjarnason

text: Björn on sittemmin toiminut Islannin opetusministerinä 1995–2002 sekä oikeus- ja kirkon asiain ministerinä 2003–2009. Hän on myös osallistunut Bilderberg-kokouksiin ja työskennellyt toimittajana. Hänen isänsä Bjarni Benediktsson toimi aikoinaan Islannin pääministerinä. Hänen vaimonsa on viulisti Rut Ingólfsdóttir.


title: Jyväskylän Cityseurakunta

text: Jyväskylän Cityseurakunta on vuonna 2000 perustettu itsenäinen kristillinen paikallisseurakunta Jyväskylässä, joka ei ole osa mitään yksittäistä kirkkokuntaa. Seurakunta on hengeltään karismaattinen ja kuuluu tunnustuskuntiin sitoutumattomaan uuskarismaattisuuteen. Jyväskylän Cityseurakuntaa johtavat pastoripariskunta Esko ja Pirjo Valtanen yhdessä seurakunnan johtoryhmän kanssa. Jyväskylän Cityseurakunta kuuluu yhdistyspohjaisia seurakuntia tukevaan Seurakuntien yhteys -järjestöön.


title: Jyväskylän Cityseurakunta

text: Jyväskylän Cityseurakunta syntyi osana laajempaa kansallista hengellistä uudistusliikehdintää, jonka yhteydessä Suomessa perustettiin 1990-luvulla ja 2000-luvulla joukko uusia itsenäisiä uuskarismaattisia seurakuntia, mukaan lukien City-seurakunnat. Valtaosa näistä seurakunnista syntyi helluntailiike-taustalta.


title: Jyväskylän Cityseurakunta

text: Jyväskylän Cityseurakunnan mukaan tarkoituksena ei ole olla toimintakeskeinen seurakunta, vaan erityisesti näky-keskeinen seurakunta. Tämä tarkoittaa sitä, että toiminta itsessään ei ole seurakunnassa päämäärä, vaan toiminta on pikemminkin seurausta, siitä mitä Jumala haluaa seurakuntansa keskelle synnyttää.


title: Hudson Bay (kaupunki)

text: Hudson Bay on vuonna 1946 perustettu kaupunki Saskatchewanin provinssissa Kanadassa. Kaupungin aiemmat nimet ovat Etomami vuodelta 1907 ja Hudson Bay Junction vuodelta 1909. Kaupungin väkiluku on 1 646 asukasta (2006).


title: Hudson Bay (kaupunki)

text: Vuonna 1757 turkiskauppapaikka perustettiin Hudson Bayn alueelle Red Deer Riverin rannalle. Kauppapaikan rauniot sijaitsevat lähellä Erwoodin kylää. Vuonna 1790 North West Company perusti oman kauppapaikkansa Etomami Riverin suulle. Sitä vastapäätä joen toisella rannalla on ilmeisesti sijainnut myös South Companyn kauppapaikka, joka selittäisi alueelta löytyvät rauniot.


title: Hudson Bay (kaupunki)

text: Kauppapaikan ympärille kehittyi asutuspaikka, joka kasvoi kunnes heinäkuussa 1907 paikalle haluttiin perustaa kylä nimeltä Etomami. Etomami on alkuperäisasukkaiden kieltä ja tarkoittaa "paikka, jossa kolme jokea yhtyy". Kylän virallinen perustaminen vaati kuitenkin, että asutus käsittäisi vähintään viisitoista asuttua taloutta. Elokuuhun mennessä asukasluettelo oli koottu ja kylä muodostettiin virallisesti. Ensimmäiseksi johtajaksi valittiin B. F. Noble. Samalla perustettiin Churchill Streetille kylän postitoimisto. Kylän nimi vaihtui jo 1909, jolloin Canadian Northern Railway perusti kylään rautatieaseman nimeltä Hudson Bay Junction, ja kylä nimettiin sen mukaan.


title: Hudson Bay (kaupunki)

text: Huolimatta vaikeista ajoista kylä jatkoi kehitystään ja kasvuaan, kunnes se vuonna 1946 muutettiin kaupungiksi. Ensimmäinen kaupunginvaltuuston kokous pidettiin seuraavana vuonna, ja valtuusto päätti muuttaa kaupungin nimen nykyiseen asuunsa. Vuonna 1958 kaupunginvaltuuston päätöksellä kaupungin aikavyöhykettä vaihdettiin Mountain Standard Time -aikavyöhykkeelle, mutta alle kahden kuukauden kuluttua aikavyöhykkeen vaihto kumottiin ja kaupunki palasi takaisin Central Standard Time -aikavyöhykkeelle.


title: Hudson Bay (kaupunki)

text: Nykyään Hudson Bayn rautatieasema on edelleen tärkeä rautateiden risteysasema. Siellä Canadian National Railwayn omistamasta itä–länsisuuntaisesta radasta haarautuu sivurata pohjoiseen kohti The Pas'n kaupunkia Manitobassa. Hudson Bay on myös valtateiden risteyskohta.


title: Hudson Bay (kaupunki)

text: Kaupungissa on kaksi julkista koulua.


title: Hudson Bay (kaupunki)

text: Stewart Hawken koulu on tarkoitettu esikouluikäisille sekä 1.–6. vuosiluokkien perusasteen opiskelijoille. Koulun ainevalikoima on laaja, ja se tarjoaa myös kattavia ranskan kielen kursseja. Koululla on oma voimistelusali sekä tietokonelaboratorio. Koulu voi ottaa kerrallaan 450 oppilasta, ja rohkaisee myös vanhempia osallistumaan koulun vapaaehtoistoimintaan.


title: Hudson Bay (kaupunki)

text: Hudson Bay Composite High School on 7.–12. vuosiluokkien yläkoulu, joka tarjoaa tavallisen akateemisen kurssitarjonnan lisäksi useita valinnaisia oppiaineita.


title: Hudson Bay (kaupunki)

text: Cumberland Community Collegella on kaupungissa sivutoimipiste, jossa toimii koordinaattorin lisäksi päteviä ohjaajia.


title: Arctic Lapland Rally

text: Arctic Lapland Rally (ennen Tunturiralli) on Suomessa, Rovaniemellä vuosittain järjestettävä rallin SM-sarjaan kuuluva kansallinen sekä kansainvälinen rallikilpailu. Rallin järjestäjänä toimii Rovaniemen Urheiluautoilijat ry. Ralli ajoittuu yleensä tammikuun viimeiseen viikonvaihteeseen. Arctic Lapland Rally on SM-sarjakauden ensimmäinen kilpailu. Ralli tunnetaan hyvin vaativana keliolosuhteista johtuen. Arctic Lapland Rally on käytännössä ainoa rallin SM-sarjaan kuuluva kilpailu, jossa ajetaan lumella sekä jäällä. Ajatus eksoottisesta lumisesta rallista Suomen Lapissa houkuttelee paikalle myös ulkomaalaisia ralliautoilijoita, entisiä sekä nykyisiä F1-autoilijoita ja muita julkisuudenhenkilöitä.


title: Arctic Lapland Rally

text: Tunturirallia on ajettu vuodesta 1966 lähtien. Ensimmäisen Tunturirallin voitti Kari O. Sohlberg.


title: Arctic Lapland Rally

text: Arctic Lapland Rally oli ehdolla vuoden 2011 rallin maailmanmestaruussarjaan. Rallin MM-sarjaa promotoivan ISC:n toimitusjohtaja Simon Long ja hallituksen puheenjohtaja Neil Duncanson olivat katsomassa Rovaniemellä Arctic Lapland Rallyä tammikuussa 2010 ja he olivat päättämässä rallin MM-sarjaa vuodelle 2011. Mikäli Arctic Lapland Rally olisi valittu rallin MM-sarjaan olisi siitä tullut toinen Suomessa ajettava rallin MM-sarjan osakilpailu Suomen rallin lisäksi. On myös mahdollista, että rallin MM-sarjan osakilpailujen määrää kasvatettaisiin 12:sta 14:ään osakilpailuun, jolloin Arctic Lapland Rallyn mahdollisuudet MM-sarjaan paranisivat.7. tammikuuta 2009 ilmestyneen Lapin Kansan verkkolehden mukaan Arctic Lapland Rallyyn yritettiin myös saada saksalainen seitsemänkertainen Formula Ykkösten maailmanmestari Michael Schumacher. Lopulta Schumacher ei kuitenkaan osallistunut Arctic Lapland Rallyyn.


title: Hetekuirisammal

text: Hetekuirisammal ("Calliergon giganteum") on melko yleinen pohjoisen pallonpuoliskon tundralla kasvava sammal. Hetekuirisammal kuuluu väkäsammalten heimoon ja "Calliergon"-sukuun.


title: Hetekuirisammal

text: Hetekuirisammal on väriltään ruskea, ja sen varsissa on paljon pieniä lehtiä. Kasvi ei kuki. Hetekuirisammal on erittäin hidaskasvuinen, sillä se kasvaa ainoastaan senttimetrin vuodessa. Sen sijaan kasvi on pitkäikäinen, sillä se voi elää kuudesta yhdeksään vuotta. Kasvin lehdet elävät neljävuotiaiksi. Kasvaessaan hetekuirisammal varastoi ravinteita, että keväällä uudet lehdet voivat kasvaa nopeasti. Hidaskasvuisuus ja pitkäikäisyys saattavat johtua tundran kylmyydestä ja lyhyestä kasvukaudesta.


title: Hetekuirisammal

text: Hetekuirisammal kasvaa tundralla, jossa on talvisin ankarat pakkaset ja pimeää. Kesälläkään lämpötila ei usein nouse yli 10 asteeseen. Kesät ovat myös pilvisiä, jonka vuoksi kasvi saa vain vähän auringonvaloa. Tundralla ei myöskään juurikaan sada ja ravinteista on puutetta. Hetekuirisammal kasvaa tundralla sijaitsevien kirkasvetisten järvien pohjissa ja soiden ympäristössä. Veden alla kasvaessaan kasvi on suojassa kylmyydeltä ja kuivuudelta.


title: Hetekuirisammal

text: Muuttavat eläimet, kuten linnut, käyttävät hetekuirisammalta ravintonaan.


title: Maastohiihdon maailmancup 1997–1998

text: Maastohiihdon maailmancup 1997–1998 oli historian 19. virallinen maastohiihdon maailmancup-kausi. Se alkoi Beitostölenistä 22. marraskuuta 1997 ja päättyi Oslossa 14. maaliskuuta 1998. Miesten kokonaiscupin voitti norjalainen Thomas Alsgaard, naisten puolella voittoon ylsi venäläinen Larisa Lazutina.


title: Witold Pilecki

text: Witold Pilecki (13. toukokuuta 1901 Aunus, Venäjä – 25. toukokuuta 1948 Varsova, Puola) oli puolalainen vastarintataistelija ja sotilas.


title: Witold Pilecki

text: Vuonna 1939 marraskuussa Pilecki perusti yhdessä useiden Puolan armeijan upseereiden ja siviilien kanssa maanalaisen sotilaallisen vastarintaryhmittymän nimeltä "Tajna Armia Polska" (TAP), eli Puolan salainen armeija.


title: Witold Pilecki

text: Kun Puolan vastarintaliike sai tietää, että saksalaiset tekivät uutta vankileiriä, Pilecki ehdotti että hän soluttautuisi leirille, jotta voisi kerätä sieltä tietoja ja järjestää vastarintaa. Pilecki pidätettiin syyskuussa 1940, kun hän esiintyi vastarintaliikkeen jäsen Tomasz Serafinskina. Pilecki päätyi vankileirille, joka nykyään tunnetaan nimellä Auschwitz.


title: Witold Pilecki

text: Leirillä Pileckin armeijan nimeksi tuli "Zwiazek organizacji wojskowych", sotilaallisten organisaatioiden liitto, ZOW. Pilecki halusi lähettää tietoa Auschwitzista ja Birkenausta maailmalle. Hän onnistui rakentamaan radiolähettimen, joka oli toiminnassa puoli vuotta. Organisaation tarkoitus Auschwitzissa oli hankkia uutisia organisaation jäsenille ulkopuolelta, hankkia ruokaa ja muita tarvikkeita sekä lähettää raportteja ulkopuolelle. Yksi organisaation päätavoitteista oli myös kerätä ryhmä, joka olisi tarvittaessa valmis aseelliseen kapinaan ja valtaamaan leirin. Vaikka ryhmä oli Pileckin mukaan valmis valtaamaan leirin, se ei saanut ulkopuolelta tukea.


title: Witold Pilecki

text: Pilecki pakeni Auschwitzista 26. huhtikuuta 1943 kahden muun vangin kanssa.


title: Witold Pilecki

text: Paettuaan Auschwitzista Pilecki toimi Puolan Kotiarmeijan tiedustelijana sekä osallistui Varsovan kansannousuun vuonna 1944.


title: Witold Pilecki

text: Puolan kommunistihallinto vangitsi Pileckin länsimaiden vakoojana ja hänet teloitettiin vuonna 1948 Puolan pakolaishallitukselle työskentelemisestä. Pilecki oli kuollessaan 47-vuotias.


title: Witold Pilecki

text: Ruotsalaisen power metal -yhtye Sabatonin albumilla "Heroes" oleva kappale "Inmate 4859" kertoo Pileckistä.


title: Mk 84

text: Mk 84 on yhdysvaltalainen sirpalepommi. Pommin nimellispaino on 2 000 paunaa (noin 908 kg), mutta sen todellinen paino riippuu käytetystä sytyttimestä ja siivekkeistä. Pommin latauksena on 429 kiloa tritonaalia.


title: Bed of Nails

text: Bed of Nails on Alice Cooperin kappale vuodelta 1989. Se oli Trash-albumin toinen singlevalinta. Kappale ei menestynyt kuitenkaan yhtä hyvin kuin "Poison", hänen edellinen hittinsä. Suomessa se nousi virallisen singlelistan sijalle 4. Sen ovat säveltäneet Alice Cooper, Desmond Child ja Diane Warren. Sen kesto on 4:20, ja se on albumin kuudes kappale.


title: Bed of Nails

text: Children of Bodom on tehnyt kappaleesta cover-version, joka löytyy vuonna 2009 julkaistulta albumilta Skeletons in the Closet.


title: Klaus Kröll

text: Klaus Kröll (s. 24. huhtikuuta 1980 Öblarn, Steiermark, Itävalta) on itävaltalainen alppihiihtäjä, joka on erikoistunut syöksylaskuun ja supersuurpujotteluun.


title: Klaus Kröll

text:
Kröll voitti junioreiden MM-kilpailuissa 1999 kultaa syöksylaskussa sekä 2000 kultaa supersuurpujottelussa ja hopeaa syöksylaskussa. Torinon olympialaisissa 2006 hän oli syöksylaskussa 22:s. Val d'Isèren MM-kilpailuissa 2009 hän sijoittui sekä syöksylaskussa että supersuurpujottelussa kymmenenneksi. Vancouverin olympialaisissa 2010 hän oli syöksylaskussa yhdeksäs ja Garmisch-Partenkirchenin MM-kilpailuissa 2011 samassa lajissa yhdestoista. Schladmingin MM-kilpailuissa 2013 hän sijoittui syöksylaskussa neljänneksi. Sotšin olympialaisissa 2014 hän oli syöksylaskussa 22:s.
Maailmancupissa Kröll saavutti ensimmäisen palkintosijansa oltuaan toinen Val d'Iseren syöksylaskussa 14. joulukuuta 2002. Ensimmäisen voittonsa hän sai Kitzbühelin supersuurpujottelussa 23. tammikuuta 2009. Kaudella 2011–2012 hän voitti syöksylaskun kokonaiskilpailun.


title: Kalvakkarahkasammal

text: Kalvakkarahkasammal tai kalvasrahkasammal ("Sphagnum papillosum") on sammal. Se kuuluu "Sphagnaceae"-heimoon ja rahkasammalten sukuun. Kalvakkarahkasammalen varsi kasvaa pituutta alimpien varrenosien kuollessa. Muiden rahkasammalten tavoin kalvakkarahkasammal imee koko pinnallaan vettä, minkä ansiosta kasvi tuntuu hyvin märältä useasti.


title: Kalvakkarahkasammal

text: Kalvakkarahkasammal on kookas (10-20 cm), möyheä ja väriltään ruskeanvihreä ja hieman kiiltävä. Siinä ei ole punaista väriä. Sillä on kaksi ulospäinsuuntautunutta ja kaksi tai kolme varrenmyötäistä haaraa.


title: Kalvakkarahkasammal

text: Kalvakkarahkasammal kasvaa karujen nevojen välipinnoilla. Se on kalvakkanevojen tyyppilaji.


title: Kalvakkarahkasammal

text: Kalvakkarahkasammalta tavataan yleisesti koko Suomessa.


title: Kalvakkarahkasammal

text: Pohjois-Amerikassa kasvia tavataan mantereen itä- ja länsirannikoilta sekä Suurten järvien alueelta. Kiinassa kasvi elää maan koillisosassa, Venäjän ja Pohjois-Korean rajojen läheisyydessä.


title: Puffadderi

text: Puffadderi ("Bitis arietans" aik. "Bitis lachesis") on Afrikassa ja Arabian niemimaan eteläisimmissä osissa elävä erittäin myrkyllinen käärme. Se kuuluu kyykäärmeiden heimoon. Sitä tavataan Saharan eteläpuolisessa Afrikassa ja Arabian niemimaan eteläisimmässä kolkassa, Jemenissä ja Saudi-Arabian lounaisimmassa nurkassa. Lisäksi Marokossa on erillinen jäännöspopulaatio. Elinympäristönä on savanni, sademetsäalueita se karttaa.


title: Puffadderi

text: Puffadderi on kookas ja tunnusomaisen paksu käärme; pituus vaihtelee alle metristä lähes kahteen metriin ja paino voi olla jopa 6 kilogrammaa. Koiras on naarasta suurempi. Ruumiin poikkileikkaus on kolmiomainen. Sillä on litteä, kolmionmuotoinen pää ja lyhyt häntä. Valtavat myrkkyhampaat ovat teräkärkiset ja ontot, jotka levossa taittuvat kitalakea vasten. Väritys vaihtelee elinympäristön mukaan: aavikoilla elävät ovat vaalean kellanruskeita tummanruskein V-kuvioin, joissa on vaaleat reunat; metsissä elävien käärmeiden pohjaväri on tumma ja juovat oliivinruskeita.


title: Puffadderi

text: Puffadderi on yksineläjä ja enimmäkseen yöaktiivinen. Kantavat naaraat voivat liikkua päivälläkin ja nousta pensaiden oksille ottamaan aurinkoa. Myös lämpiminä pysyvät pikitiet ovat iltaisin puffadderien suosiossa. Uiminenkaan ei ole kynnyskysymys. Painavimpien yksilöiden on liikuttava suoraviivaisesti tai ryömien suurten boakäärmeiden tapaan. Nuoret puffadderit ovat myös itse esimerkiksi petolintujen, mangustien, pahkasikojen ja isompien käärmeiden ravintoa. Häirittynä puffadderi puolustautuu pullistamalla itsensä ilmalla ja sihisemällä kovaa. Jos tämä ei auta käärme kohottautuu S-kirjaimen muotoiseksi silmukaksi ja iskee. Puremakohta turpoaa ja nousee rakoille. Seurauksena on tavallisesti sydämen tai munuaisten toiminnan pysähtyminen. Puffadderi elää vankeudessa 15 vuotta.


title: Puffadderi

text: Puffadderin ravintoon kuuluvat pääasiassa pikkunisäkkäät, mutta sille kelpaavat myös linnut, sammakot ja liskot. Se voi väijyä saalista tuntikausia paikallaan suojaväriinsä luottaen. Käärme ei tuhlaa myrkkyään helppoihin uhreihin, kuten sammakoihin, jotka se syö elävinä. Myrkky on varsin tappavaa, mutta hitaammin vaikuttavaa kuin mamboilla ja kobrilla. Siksi saalis saattaa päästä pakenemaan kauaskin, mutta puffadderi seuraa sen hajujälkeä löytääkseen uhrinsa. Käärme tarttuu saaliiseen alaleuan hampailla ja nielee sen kokonaisena. Saaliin ennättäessä kurkkuun käärme nostaa päätään ja käyttää lihaksiaan saadakseen saaliin vatsaan. Ison saaliin jälkeen puffadderi sulattelee sitä pitkään.


title: Puffadderi

text: Pariutumisaika kestää lokakuusta joulukuuhun. Erityisesti kauden alussa koiraat joutuvat taistelemaan keskenään naaraista. Kamppailun voittanut parittelee naaraan kanssa kiertämällä hännän sen alle ja viemällä siittimen hännän tyvellä sijaitsevaan sukupuoliaukkoon. Puffadderi ei muni, vaan hedelmöittyneet munat kehittyvät naaraan sisällä. Poikaset syntyvät maalis-huhtikuussa. Ne rikkovat munansa ennen ulostuloaan, joten periaatteessa naaras synnyttää eläviä poikasia. Poikasia on todettu enimmillään jopa 80, mutta yleensä poikuekoko on 20-30. Poikaset ovat 20 cm pitkiä ja olisivat heti valmiita saalistamaan. Yleensä poikaset kuitenkin ensin luovat nahkansa, jonka aikana ne eivät saalista. Poikasten ruskuaispussi ei ole vielä täysin tyhjä, jonka turvin ne kasvavat lähes neljänneksen pituutta ja paksuutta. Puffadderi saavuttaa sukukypsyyden kahden vuoden iässä.


title: Säännöstely (täsmennyssivu)

text: Säännöstely voi tarkoittaa esimerkiksi:


title: Divaani

text: Divaani on sohvan kaltainen huonekalu, jossa oleillaan makaavassa asennossa. Varsinkin antiikin aikoina ruokailu ja seurustelu tapahtui makuuasennossa, ja divaani oli huonekalu, joka suunniteltiin tämän käytännön sanelemana. Huonekalun "devan"-sanasta johdettu nimi juontuu persian runokokoelmaa tarkoittavasta sanasta. Yksi kyseisen huonekalun käyttötarkoitus olikin mahdollistaa runojen luku maaten. Divaanissa on usein hieman korotettu pääty, joka helpottaa makuulta tapahtuvaa juomista ja nielemistä.


title: Säännöstely (hyödykkeet)

text: Säännöstely tarkoittaa valtiovallan toimenpiteitä, joilla vaikutetaan niukkojen hyödykkeiden saatavuuteen ja hintatasoon poikkeusoloissa. Säännöstely voi kohdistua esimerkiksi polttoaineisiin, nautintoaineisiin, kuten kahviin, sokeriin sekä alkoholijuomiin, ja elintarvikkeisiin sekä muihin kulutustavaroihin sekä tuontitavaroihin.


title: Sairaalan syke

text: Sairaalan syke voi tarkoittaa jotakin seuraavista:


title: Juicy Salif

text: Juicy Salif on Philippe Starckin vuonna 1990 Alessille suunnittelema sitruspuserrin. Se on tunnettu omalaatuisesta muotoilustaan. Esine on tunnettu myös siitä, että sitä ei yleensä käytetä alkuperäisessä tarkoituksessaan, sillä sanotaan, että Juicy Salifin ”jalat” eivät kestä sitrushedelmien pusertamisesta aiheutuvaa painamista, ja siksi sitä pidetään lähinnä koriste-esineenä. Alkuperäinen Juicy Salif on krominvärinen, mutta siitä on olemassa rajallisia määriä myös kullanvärisiä yksilöitä.


title: Trans-Australian rata

text: Trans-Australian rata on Nullarborin tasangon ylittävä rautatieosuus Australiassa. Rataosuus johtaa Port Augustasta Etelä-Australian osavaltiosta Kalgoorlieen Länsi-Australian osavaltioon. Rataosuudella on myös maailman pisin rautatien suora osuus: 478 kilometrin pituinen osuus on viivasuora, mutta siinä on mäkiä. Suora alkaa kilometripylväältä 797 Ooldean länsipuolelta ja päättyy kilometripylväälle 1275 Loonganan länsipuolelle. Rataosan pituus on 1 692,6 kilometriä.


title: Trans-Australian rata

text: Rataosuus on tärkeä tavarankuljetusreitti, ja se on ainoa rataosuus joka yhdistää Länsi-Australian osavaltion itäiseen Australiaan. Rataosalla liikennöi kahdesti viikossa Sydneyn ja Perthin välillä liikennöivä "Indian Pacific". Port Augustan ja Kalgoorlien välistä rataosuutta käyttää myös Darwiniin kahdesti viikossa liikennöivä "The Ghan". Aiemmin rataosalla on liikennöinyt myös henkilöjunavuoro "Trans-Australian".


title: Trans-Australian rata

text: Vuonna 1901 kuusi australialaista siirtokuntaa muodostivat Australian liittovaltion. Tuolloin mantereen länsilaidalla sijaitseva Perth, Länsi-Australian pääkaupunki, jäi kokonaan eristyksiin muista osavaltioista. Perthin ja muiden kaupunkien välillä oli vain tuhansia kilometrejä aavikkoa, joten ainoa käytännöllinen kulkureitti ole aikaavievä ja myrskyisä vesitie. Länsiaustralialaiset saatiin liittymään liittovaltioon lupaamalla heille valtiollisesti rahoitettava rautatieyhteys muuhun Australiaan.


title: Trans-Australian rata

text: Vuonna 1907 säädettiin laki, jonka ansiosta rautatien suunnittelutyöt voitiin aloittaa. Työ valmistui 1909, ja suunnitelmassa esitettiin 1 711 kilometrin mittainen rautatielinjaus Port Augustasta, tuolloisesta rautatien läntisestä päätepisteestä Tarcoolan kautta kultakaivoskaupunki Kalgoorlieen Länsi-Australiassa. Suunnitelman mukaan rautatien rakennuskustannukset olisivat 4 045 000 puntaa käyttäen raideleveyttä 1,44 metriä. Rautatien rakentamisen mahdollistava laki säädettiin joulukuussa 1911 ja valtiollinen Commonwealth Railways perustettiin rautatien rakentajaksi 1912.


title: Trans-Australian rata

text: Rautatien rakennustyö aloitettiin Port Augustasta syyskuussa 1912. Rautatien raideleveydeksi oli valittu niin kutsuttu normaali raideleveys, siitäkin huolimatta että linjauksen molemmissa päissä olevat osavaltioiden omistamat rautatiet olivat kapearaiteisia. Koko reitin raideleveys yhtenäistettiin 1 435 millimetriin vasta 1970.


title: Trans-Australian rata

text: Ensimmäisestä maailmansodasta huolimatta rataa rakennettiin yhtä aikaa Kalgoorliesta ja Port Augustasta käsin. Rakennustyömaa edistyi nopeasti, silla ratalinjaus halkoi kuivia ja autioita seutuja. Eri suunnista rakennetut radat yhdistettiin 17. lokakuuta 1917, ja lopullisen linjauksen pituudeksi tuli 1 692,6 kilometriä. Rautatien valmistumisesta aina vuoteen 1996 saakka rataosalla liikennöi "Tea and Sugar Train", joka huolehti syrjäisten kylien elintarvikehuollosta.


title: Trans-Australian rata

text: Rautatie ei kertaakaan matkallaan ylitä pysyvää makeavetistä jokiuomaa. Radan varrelle porattiin kaivoja ja rakennettiin patoja tasaisin välimatkoin höyryveturien vesihuoltoa varten, mutta usein vesi oli kelvotonta käytettäväksi höyryveturissa saati ihmisten juomana, joten vesivarastot oli kuljetettava junassa. Höyryveturiaikana jopa puolet junan kuormasta oli vettä höyryveturille.


title: Trans-Australian rata

text: Koska rautatien varrella aavikolla ei ollut riittävästi sopivia vedenottopaikkoja höyryvetureille, radan alkuperäinen suunnittelija Henry Deane pyrki dieselveturien käyttöönottoon varhaisessa vaiheessa. Hän jopa ehti tiedustella kalustovalmistajilta vetureiden hintaa ja sopivuutta radalle, mutta hän joutui eroamaan ratapölkkyjen hankinnasta johtuneen skandaalin vuoksi ennen kuin veturiehdotus oli edennyt riittävästi.


title: Trans-Australian rata

text: Vakituinen dieselveturien käyttö matkustajajunissa alkoi vasta vuonna 1951, jolloin käyttöön otettiin uusi GM-sarjan dieselveturi.


title: Trans-Australian rata

text: Radalla oli alun perin 400 metrin mittaisia sivuraiteita junakohtauksia varten noin sadan kilometrin välein, mutta liikenteen lisääntyessä kohtauspaikkojen määrää oli lisättävä. Nykyisin radalla on vähintään 1 800 metrin mittaisia kohtausraiteita 30–60 kilometrin välein. Useimmat liikennepaikoista ovat miehittämättömiä, ja junamiehistön velvollisuus on itse kääntää vaihteet. Keskitettyä liikenteenohjausjärjestelmää ei ole, ja junaliikennettä ohjataan kuljettajalle annettavin kirjallisin määräyksin (). Kohtauspaikkojen vaihteet on rakennettu aukiajettaviksi, joten sivuraiteella oleva juna voi lähteä kohdattavan junan saavuttua ilman, että miehistön tarvitsee erikseen kääntää vaihdetta junan lähtöä varten ja sitten palauttaa sitä perusasentoon. Vaihteita varustetaan myös radio-ohjauksella, jotta veturimiehistö voi kääntää vaihteen lähestyessään kohtauspaikkaa, tarvitsematta pysäyttää junaa.


title: Liisa Ihmemaassa (vuoden 2010 elokuva)

text: Liisa Ihmemaassa () on vuonna 2010 ensi-iltansa saanut Tim Burtonin ohjaama yhdysvaltalainen fantasiaelokuva. Se perustuu Lewis Carrollin kirjoihin "Liisan seikkailut ihmemaassa" ja "Liisan seikkailut peilimaailmassa". Elokuvan pääosissa ovat Mia Wasikowska, Johnny Depp, Anne Hathaway ja Helena Bonham Carter. Elokuva hyödyntää näyteltyä elokuvaa sekä tietokoneanimaatiota.


title: Liisa Ihmemaassa (vuoden 2010 elokuva)

text: Elokuva tuotti maailmanlaajuisesti yli miljardi dollaria. Elokuva palkittiin kahdella Oscarilla parhaasta lavastuksesta ja puvustuksesta.


title: Liisa Ihmemaassa (vuoden 2010 elokuva)

text: Toistuvan oudon unen vaivaama ja rakkaan isänsä (Marton Csokas) menetystä sureva yhdeksäntoistavuotias Liisa Kingsleigh (Mia Wasikowska) ottaa osaa lordi Ascotin (Tim Piggott-Smith) tilalla pidettyihin puutarhajuhliin. Juhlissa hän joutuu kohtaamaan yhteiskunnan tukahduttavat odotukset ja saa myös ei-toivotun kosinnan. Liisa ei ole varma, miten hänen tulisi kosintaan vastata, joten hän juoksee siniseen liiviin pukeutuneen kanin perään ja putoaa vahingossa suureen kaninkoloon. Hän joutuu maailmaan nimeltä Alinen, missä hän tapaa Valkoisen kanin (äänenä Michael Sheen), Unikeon (äänenä Barbara Windsor), Dodon (äänenä Michael Gough) ja Tittelityyn ja Tittelitomin (Matt Lucas), jotka eivät pääse yksimielisyyteen siitä, onko hän se ”oikea Liisa”. Sitten Liisa kuulee, että erään ennustuksen mukaan hän on friemuntaina surmaava Punaisen kuningattaren (Helena Bonham Carter) Pekoralistin (äänenä Christopher Lee) ja palauttava Valkoisen kuningattaren (Anne Hathaway) takaisin valtaistuimelle. Liisan ja kumppaneiden kimppuun hyökkää Pyörtäjä sekä ryhmä pelikorttisotilaita johtajanaan Herttasotilas (Crispin Glover). Liisa pakenee ja juoksee metsään.


title: Liisa Ihmemaassa (vuoden 2010 elokuva)

text: Tahro ilmoittaa Punaiselle kuningattarelle Liisan palanneen Alimailmaan ja uhkaavan kuningattaren valtaa. Sotilaat saavat määräyksen löytää Liisa pikimmiten. Sillä välin metsässä vaelteleva Liisa kohtaa Irvikissan (äänenä Stephen Fry), joka vie hänet Maaliskuun Jäniksen (äänenä Paul Whitehouse) ja Hullun Hatuntekijän (Johnny Depp) luo. Kulkiessaan kohti Valkoisen kuningattaren linnaa Hatuntekijä kertoo Liisalle Punaisen kuningattaren vallan kauhuista ja sanoo, ettei Liisa ole se sama tyttö kuin ennen. Hatuntekijä auttaa Liisaa pakenemaan Punaisen kuningattaren sotilaita jäämällä itse sotilaiden vangiksi. Myöhemmin vihikoira Bajardi (äänenä Timothy Spall) löytää Liisan ja toivoo saavansa viedä tämän Valkoisen kuningattaren luokse. Liisa vaatii kuitenkin saada ensin vapauttaa Hatuntekijän, joten kaksikko suuntaa Punaisen kuningattaren linnaan.


title: Liisa Ihmemaassa (vuoden 2010 elokuva)

text: Punainen kuningatar ei tunnista Liisaa (vaan uskoo hänen nimensä olevan ”Am”) ja toivottaa hänet tervetulleeksi. Liisa saa selville, että Turmansäilää (ainoa ase, jolla Pekoralistin voi tappaa) säilytetään laatikkoon lukittuna Pöyrtäjän kopissa. Tahro yrittää vietellä Liisan, mutta tämä torjuu hänet. Liisa onnistuu myöhemmin hakemaan säilän ja ystävystymään Pöyrtäjän kanssa, mutta Herttasotilas löytää säilän Liisan hallusta ja yrittää pidättää hänet. Liisa pakenee Pöyträjän selässä ja vie säilän Valkoiselle kuningattarelle. Irvikissa pelastaa Hatuntekijän teloitukselta, ja Hatuntekijä julistaa kapinan Punaista kuningatarta kohtaan. Punaisen kuningattaren vastustajat pakenevat Valkoisen kuningattaren linnan suojiin, ja molempien kuningattarien armeijat valmistautuvat taisteluun. Liisa tuntee olonsa epävarmaksi, sillä muut odottavan hänen ryhtyvän Valkoisen kuningattaren esitaistelijaksi. Hän tapaa kaalimato Absolemin (äänenä Alan Rickman), joka muistuttaa häntä hänen kolmetoista vuotta sitten Alimailmaan tekemästään vierailusta (tuolloin Liisa kutsui Alimailmaa virheellisesti ”Ihmemaaksi”). Absolem auttaa Liisaa löytämään rohkeuden taistella Pekoralistia vastaan.


title: Liisa Ihmemaassa (vuoden 2010 elokuva)

text: Kun riemuntai koittaa, sekä Valkoinen että Punainen kuningatar keräävät armeijansa kokoon shakkilautatyyliselle taistelukentälle ja määräävät valitsemansa esitaistelijan (haarniskoidun Liisan ja Pekoralistin) astumaan eteen, jotta nämä voisivat ratkaista Alisen kohtalon. Rohkaistuaan itseään edesmenneen isänsä sanoilla Liisa onnistuu tappamaan Pekoralistin. Sitten Valkoinen kuningatar karkottaa Punaisen kuningattaren ja Herttasotilaan Erämaille ja antaa Liisalle Pekoralistin verta sisältävän pienen pullon, jonka avulla Liisa pystyy palaamaan kotiinsa. Hatuntekijä ehdottaa Liisalle, että tämä jäisi Aliseen, mutta Liisa päättää, että hänen on mentävä takaisin kotiin. Hän kuitenkin lupaa Hatuntekijälle palata vielä jonain päivänä.


title: Liisa Ihmemaassa (vuoden 2010 elokuva)

text:
Liisa palaa kotiin, ratkaisee kaikki häntä elokuvan alussa vaivanneet ongelmat ja ottaa elämänsä omiin käsiinsä. Hänestä tulee lordi Ascotin oppilas, kun hän ehdottaa lordille, että tämän olisi kannattavaa perustaa merikauppareittejä Kiinaan. Elokuvan päättyessä Liisa valmistautuu lähtemään kauppalaivan mukana merille. Perhoseksi muuttunut Absolem laskeutuu hänen olkapäälleen. Liisa tunnistaa Absolemin ja tervehtii tätä ennen kuin tämä lepattaa pois.
Nyt-liitteen viisi kriitikkoa antoivat elokuvalle pistekeskiarvon 3,0.


title: Liisa Ihmemaassa (vuoden 2010 elokuva)

text: Episodi-lehden seitsemän kriitikkoa antoivat elokuvalle pisteitä keskiarvona 3,29.


title: Tatit (kansa)

text: Tatit (tatiksi "tat") on useista iranilaista kieltä puhuvista etnisistä ryhmistä käytetty nimitys.


title: Tatit (kansa)

text: Iranissa tateja arvioidaan olevan noin 300 000 henkeä. He asuvat erillisinä ryhminä Iranin ylängön luoteisosassa, Teheranin ja Qazvinin kaupunkien välillä, Talikanin vuoristoseudulla sekä Zohran tasangolla. Kieleltään ja kulttuuriltaan Iranin tatit eivät juurikaan poikkea persialaisista.


title: Tatit (kansa)

text: Entisessä Neuvostoliitossa on useita tatin kieltä puhuvia ryhmiä, jotka eroavat toisistaan uskonnon mukaan. Tatin kieli jakautuu etelä- ja pohjoismurteisiin, jotka ovat vain vaivoin toistensa puhujien ymmärrettävissä.


title: Tatit (kansa)

text: Tatin etelämurretta puhuvat Azerbaidžanissa asuvat islamia tunnustavat muslimitatit sekä Armenian kirkkoon kuuluvat armenialaistatit. Vuoden 1989 väestönlaskennan mukaan tateja oli Azerbaidžanissa 10 200 henkeä. Azerbaidžanin tatit ovat pitkälti sulautuneet azereihin ja puhuvat toisena kielenään azeria sekä usein myös venäjää, lezgiä tai armeniaa.


title: Tatit (kansa)

text: Pohjoismurretta puhuvat Dagestanissa, Kabardi-Balkariassa ja muualla Pohjois-Kaukasiassa asuvat juutalaisuutta tunnustavat tatit eli vuoristojuutalaiset. Pohjoismurteeseen perustuva tatin kirjakieli on yksi Dagestanin virallisista kirjakielistä. Dagestanissa ja Pohjois-Kaukasiassa asuvien tatin puhujien toinen kieli on venäjä ja kolmantena kielenä voi olla joku paikallisista kielistä.


title: Tatit (kansa)

text: Vuoden 1989 väestönlaskennan mukaan Venäjällä asui 19 400 tatia ja 11 300 vuoristojuutalaista. Dagestanissa tateja oli 12 900 henkeä, vuoristojuutalaisia 3 600 ja muita juutalaisia 9 400 (jälkimmäiseen lukuun voi sisältyä myös tatin puhujia). Kabardi-Balkariassa vuoristojuutalaisia oli 3 200 henkeä, tateja 1 900 ja juutalaisia 1 700.


title: Tatit (kansa)

text: Vuoden 2002 väestönlaskennan mukaan Venäjällä oli enää 3 400 vuoristojuutalaista ja 2 300 tatia. Dagestanissa tateja oli enää 825 henkeä. Väestömäärän romahtamista selittää tatia puhuvien juutalaisten muutto Israeliin.


title: Navahrudak

text: Navahrudak () eli Novogrudok (; , ) on historiallinen kaupunki Hrodnan alueella läntisellä Valko-Venäjällä. Sen perustamisajankohdaksi mainitaan usein vuosi 1116 ja historiallisista asiakirjoista kaupunki löytyy jo vuonna 1252 (toisen tiedon mukaan jo 1044).


title: Navahrudak

text: Vuoden 2009 väestönlaskennan aikaan kaupungissa asui 29 336 ihmistä.


title: Udit

text: Udit (udiksi "udi" tai "uti") ovat kaukasialaista udin kieltä puhuva kansa Taka-Kaukasiassa Azerbaidžanissa ja Georgiassa sekä Venäjällä. Perinteinen uskonto on armenialainen tai ortodoksinen kristinusko.


title: Udit

text: Neuvostoliiton vuoden 1989 väestönlaskennan mukaan udeja oli 7971 henkeä. Azerbaidžanin Qəbələn piirin Nicin kylässä arvioitiin vuonna 2002 asuvan yli 4 500 udia. 1990-luvulla udien määrä Azerbaidžanin Vartašenin eli Oğuzin kaupungissa ja Georgian Qvarelin piirin Oktomberin (nykyään Zinobiani) kylässä väheni voimakkaasti ja on enää muutamia kymmeniä henkilöitä. Huomattava osa udeista on muuttanut Azerbaidžanista Venäjälle Krasnodarin aluepiiriin ja Rostovin alueelle sekä muihin entisen Neuvostoliiton tasavaltoihin. Venäjällä oli vuoden 2002 väestönlaskennan mukaan 3 700 udia.


title: Udit

text: Udien esi-isiä ovat Kaukasian Albaniassa asuneet "utit", jotka mainitaan jo antiikin kirjailijoiden teoksissa. Kaukasian Albanian valtionuskontona oli kristinusko, jonka levittämistä varten laadittiin vuoden 430 tienoilla erityinen aramealaiseen ja kreikkalaiseen aakkostoon perustunut kirjoitusjärjestelmä.


title: Udit

text: Turkkilaisten kansojen vaellettua itä-Kaukasiaan osa udeista kääntyi muslimeiksi ja sulautui azereihin, kun taas Armenian kirkkoon kuuluneet assimiloituivat pääosin armenialaisiin. Udin kieli ja kulttuuri säilyi Georgian kirkkoon kuuluneiden ortodoksien keskuudessa. Armenian kirkkoon kuuluneet käyttivät kirjakielenään armeniaa, ortodokseilla kirkon kielenä oli georgia, jota he eivät ymmärtäneet. Nykyään udit osaavat azeria, venäjää, georgiaa tai armeniaa.


title: Udit

text: Perinteisiä elinkeinoja ovat keinokasteluun perustunut maanviljely, silkinviljely, vähemmässä määrin karjanhoito ja Georgiassa viininviljely. Käsityöammateista tärkein oli savenvalanta. Kylät sijaitsivat vuorten juurella, vapaasti sijoiteltuihin taloihin kuului aidan tai kivimuurin ympäröimä piha ja hedelmätarha. Yksikerroksisten kivestä tai tiilestä rakennettujen asuinrakennusten keskellä oli avoin tulisija. Ullakkoa käytettiin hedelmien kuivaamiseen ja säilytykseen.


title: Udit

text: Ruokavalio perustui etupäässä kasviksiin. Leipää leivottiin vehnäjauhoista. Huomattava merkitys oli erilaisilla pilahveilla ja maitotuotteilla. Liharuokia valmistettiin juhlia varten. Vaatetus oli 1800-luvun lopulla samanlainen kuin Karabahin armenialaisilla.


title: Udit

text: 1800-luvulla yleisin perhemuoto oli ydinperhe. Patriarkaalisia suurperheitä oli lähinnä Nicissä. Avioliitot olivat tiukan eksogamisia: sukulaisten väliset avioliitot oli kielletty 7. polveen saakka. Armenialaisten sekä nykyään venäläisten, ukrainalaisten ja georgialaisten kanssa solmitut seka-avioliitot ovat yleisiä. Perinteisiä uskomuksia ovat kristinuskon pyhimysten ja pyhien paikkojen, auringon, kuun, esi-isien ja kotilieden palvonta. Suullinen kansanperinne ja -musiikki on assimiloitumisen takia säilynyt huonosti.


title: Udit

text: Nykyään udien kansallinen itsetunto on voimistumassa ja kieltä ja kulttuuria pyritään elvyttämään.


title: Kim Philby

text: Kim Philby (1912–1988) (Harold Adrian Russell Philby) oli brittiläinen kaksoisagentti. Hän oli Britannian salaisen palvelun MI6:n vastavakoilujohtaja, mutta samalla hän vakoili Neuvostoliitolle. Hän teki yhden suurimmista tietovuodoistaan vuonna 1952, kun CIA ja MI6 yrittivät syöstä vallasta Albanian kommunistihallituksen. He lähettivät Albaniaan noin 300 sissiä. Philbyn antamien tietojen takia armeijan joukot olivat sissejä vastassa, ja sissit surmattiin.


title: Kim Philby

text: Philby vakoili Neuvostoliitolle 30 vuotta liityttyään vuonna 1933 Donald Macleanin, Guy Burgessin ja Anthony Bluntin kanssa nimellä Cambridgen viitoset ("Cambridge Five") tunnettuun vakoilijaryhmään. Värvääjänä pidetään KGB-agentti "Litziä". Philby paljastui ja loikkasi vuonna 1963 Neuvostoliittoon, jossa hän asui arvostettuna neuvostokansalaisena kuolemaansa saakka. Hänen muistelmansa "The Secret War" julkaistiin 1968.


title: Kuningasfregattilintu

text:
Kuningasfregattilintu eli kuningaskaappari ("Fregata minor") on suurikokoinen fregattilintujen heimoon kuuluva merilintu.
Kuningasfregattilintu on haarapyrstöinen. Sen siivet ovat pitkät ja kapeat. Lintu kasvaa noin metrin mittaiseksi, naaras jopa hieman koirasta isommaksi. Sukupuolet ovat erinäköiset Koiraan tunnistaa pesimäaikana punaisesta kaulapussista. Naaraan rinta on valkoinen. Linnun nokka on pitkä ja koukkumainen.


title: Kuningasfregattilintu

text: Lintua tavataan laajalti trooppisilla merialueilla, etenkin Tyynellä merellä ja Intian valtamerellä. Atlantilla lintua voidaan tavata Brasilian edustalla. Kuningasfregattilintu on osaksi muuttolintu.


title: Kuningasfregattilintu

text: Lintu elää rannikoilla. Nimensä mukaisesti se voi ahdistella merilintuja ja kaapata näiden pudottaman ruuan. Ne pyydystävät myös itse kalaa vedenpinnalta. Pesiminen tapahtuu yhdyskunnissa, enimmäkseen saaristoissa. Pesä on matala risukasa pensastossa tai matalien puiden oksilla.


title: Ubyhin kieli

text: Ubyh on kaukasialaisten kielten abhaasilais-adygeilaiseen ryhmään kuulunut kuollut kieli. Sitä puhuneet ubyhit asuivat ennen Kaukasian sotaa Mustanmeren itärannikolla lähellä Sotšia. Vuonna 1864 suurin osa ubyheista muutti Turkkiiin. Kaukasiaan jääneet ubyhit sulautuivat adygeihin.


title: Ubyhin kieli

text: Ubyhin kielessä on vain kaksi vokaalifoneemia, mutta peräti 80 konsonanttia. Sanastossa on lainoja adygen kielestä sekä myöhempiä lainoja turkista.


title: Ubyhin kieli

text: 1950-luvulla jäljellä oli muutamia kymmeniä ubyhin puhujia. Kielen viimeinen puhuja Tevfik Esenç kuoli Turkissa 7. lokakuuta 1992.


title: Anna Frolina

text: Anna Aleksejevna Frolina (o.s. Bulygina , s. 11. tammikuuta 1984 Salehard, Tjumenin alue, Venäjän SFNT, Neuvostoliitto) on venäläissyntyinen eteläkorealainen ampumahiihtäjä.


title: Anna Frolina

text: Bulygina aloitti ampumahiihdon harrastamisen vuonna 2001. Hän saavutti junioreiden MM-kilpailuissa kultaa takaa-ajossa 2005 sekä viestissä 2003 ja 2005. Hopeaa hän sai sprintissä 2002, 2003 ja 2005 sekä pronssia takaa-ajossa 2003. EM-kilpailujen juniorisarjassa hän sai 2005 kultaa sprintissä ja pronssia takaa-ajossa.


title: Anna Frolina

text: Aikuisten MM-kilpailuihin Bulygina osallistui ensimmäisen kerran Anterselvassa 2007. Pyeongchangin MM-kilpailuissa 2009 hän hiihti toisen osuuden kultaa voittaneessa Venäjän naisten viestijoukkueessa. Sprintissä hän sijoittui neljänneksi. Vancouverin olympialaisissa 2010 hän oli sprinttikilpailussa neljäs ja takaa-ajossa kuudes.


title: Anna Frolina

text: Bulygina kilpaili maailmancupissa ensimmäisen kerran Oberhofissa 2006. Ensimmäisen voittonsa – ja toistaiseksi ainoan palkintokorokepaikkansa – hän saavutti Anterselvan takaa-ajokilpailussa 24. tammikuuta 2009.


title: Anna Frolina

text: Hän sai rulla-ampumahiihdon MM-kilpailuissa hopeaa takaa-ajokilpailussa 2013. Lisäksi Frolina sai mm-hopeaa Otepään vuoden 2016 kesäampumahiihdon maailmanmestaruuskilpailuiden pikakilpailusta sekä mm-pronssia takaa-ajosta.


title: Anna Frolina

text: Frolina siirtyi Etelä-Korean maajoukkueeseen vuonna 2015, sillä hän ei enää mahtunut Venäjän maajoukkueeseen.


title: Thug Brothers

text: Thug Brothers on Young Noblen ja Layzie Bonen albumi, joka julkaistiin 7. helmikuuta 2006.


title: Viuhkakerttulit

text: Viuhkakerttulit ("Myioborus") on kerttuleiden heimoon kuuluva lintusuku. Sukuun kuuluu BirdLife Suomen luokituksen mukaan 12 lajia.


title: Layzie Bone

text: Steven Howse (s. 20. lokakuuta 1975 Cleveland, Ohio) on amerikkalainen rap-artisti. Hänet tunnetaan paremmin nimellä Layzie Bone. Hän on rap-yhtyeiden Bone Thugs-N-Harmony ja Bone Brothers jäsen.


title: Layzie Bone

text: Hän kävi koulua Franklin D. Roosevelt Junior High Schoolia Bryon McCane (Bizzy Bone), Anthony Henderson (Krayzie Bone), Charles Shruggs (Wish Bone) ja isoveljensä Stanley Howse (Flesh-n-Bone) kanssa. He kutsuivat itseään nimellä "The Bandaid Boys" ja lauloivat rap-musiikkia koulun käytävillä. Myöhemmin he menivät Lincoln West High Schooliin yhdessä. Sinä aikana he rupesivat tekemään musiikkia tosissaan.


title: Layzie Bone

text: Kaikki muut, paitsi Flesh-N-Bone, perustivat yhtyeen B.O.N.E. Enterpri$e ja tekivät albumin "Faces of Death" Krayzien isän studiolla. Vuonna 1993 he rupesivat tekemään työtä Eazy-E:n ja hänen levy-yhtiön Ruthless Recordsin kanssa. Silloin heitä ruvettiin kutsumaan nimellä Bone Thugs-N-Harmony.


title: Layzie Bone

text: Soolourallaan hän toimi Mo Thug Family levy-yhtiön alaisuudessa ja teki muutaman albumin nimellä L-Bruna. Hän myös teki albumeita Bizzy Bonen kanssa yhtyeellä nimeltä Bone Brothers.


title: Kauhajärvi (Kauhajoki)

text: Kauhajärvi on kylä Kauhajoen eteläosassa. Kylän läpi, Kauhajoelta Honkajoelle kulkee pohjois-eteläsuunnassa kantatie 44. Kylässä sijaitsee Kauhajärvi-niminen järvi, josta saa alkunsa Kyrönjokeen laskeva Kauhajoki.


title: Kauhajärvi (Kauhajoki)

text: Kauhajärveltä on matkaa Kauhajoen keskustaan 27,5 kilometriä, Honkajoelle 27,6 kilometriä, Perä-Hyyppään 8,2 kilometriä, Hyyppään 15,5 kilometriä, Nummijärvelle 18,2 kilometriä ja Isojoelle 28,3 kilometriä.


title: Kauhajärvi (Kauhajoki)

text: Kauhajärvellä on oma vuonna 1951 valmistunut kyläkirkko ja hautausmaa. Vuonna 1952 kylään valmistui Kauhajärven maa- ja kotitalousseuran seuraintalo Tapiola, johon Kauhajärven asukkaat alun perin kokoontuivat harrastamaan ja päättämään kylän asioista. Tapiolassa järjestettiin 1970-luvulla tansseja.


title: Pal

text: Pal (8. kesäkuuta 1940 Hollywood, Kalifornia – 1958) oli yhdysvaltalainen collie, joka nähtiin alkuperäisessä Lassie-elokuvassa "Lassie palaa kotiin" nimihahmon roolissa sekä sen viidessä jatko-osassa. Lisäksi se esiintyi vielä kahdessa jaksossa "Lassie"-televisiosarjassa. Pal oli uros, vaikka kuvitteellinen Lassie-hahmo onkin narttu. Pal on toinen kahdesta koirasta, jolla on tähti Hollywoodin Walk of Famella. Vuonna 1957 Pal sokeutui ja kuuroutui. Se kuoli vajaan vuoden päästä 18-vuotiaana, jolloin se polttohaudattiin.


title: Elina Kettunen

text: Elina Järvinen (o.s. Kettunen; s. 10. huhtikuuta 1981 Helsinki) on kilpauransa lopettanut suomalainen taitoluistelija. Hän edusti Helsingin Luistelijoita. Häntä valmensivat aiemmin Tiiu Valgemäe ja Susanna Haarala sekä sittemmin Tarja Sipilä ja Jari Malinen.


title: Elina Kettunen

text: Järvinen sijoittui yhdenneksitoista sekä MM-kilpailuissa 2001 että olympialaisissa 2002. EM-kilpailuissa hän oli seitsemäs 2001, viides 2002, kymmenes 2003 ja yhdestoista 2005. Junioreiden MM-kilpailuissa hän sijoittui viidenneksi vuonna 2000.


title: Elina Kettunen

text: Järvinen voitti Pohjoismaiden mestaruuden 2004 ja sai hopeaa 2005. SM-kilpailuissa hän saavutti kultaa 2001, hopeaa 2002, 2003 ja 2004 sekä pronssia 2000 ja 2005.


title: Ylioppilasteatterifestivaali

text: Ylioppilasteatterifestivaali on Ylioppilasteatteriliitto SYTY ry:n vuosittain huhtikuussa järjestämä teatterifestivaali. Festivaali järjestettiin vuonna 2015 jo 35. kerran ja se kiertää vuosittain eri ylioppilasteatteripaikkakunnilla. Vuoden 2018 festivaali järjestetään 20.-22.4.2018 Joensuussa.


title: Ylioppilasteatterifestivaali

text: Festivaalille osallistuvat yleensä kaikki neljätoista Ylioppilasteatteriliitto SYTY ry:n jäsenteatteria. Jokainen jäsenteatteri esittää festivaalilla yhden tuottamansa näytelmän. Festivaalin järjestää ylioppilasteattereiden valtakunnallinen kattojärjestö, Ylioppilasteatteriliitto SYTY ry, ja festivaalin käytännön järjestelyistä vastaavat kulloisenkin festivaalipaikkakunnan ylioppilasteatterin jäsenet talkoohengessä. Festivaalille osallistuu tyypillisesti noin 200-300 ylioppilasteattereiden jäsentä, joista osa tulee festivaalille esiintymään, osa vain katsomaan muiden teattereiden tarjontaa ja tapaamaan muiden ylioppilasteattereiden jäseniä. Festivaali onkin vuosittain suurin tapahtuma, jossa ylioppilasteattereiden jäsenet kohtaavat toisensa.


title: Ylioppilasteatterifestivaali

text: Festivaalin esitykset ovat kaikille avoimia.


title: Ylioppilasteatterifestivaali

text: Ylioppilasteatterifestivaalin aikana järjestetään myös vuosittainen ylioppilasteattereiden välinen improvisaatiokilpailu, jossa teatterit kilpailevat keskenään improvisaatiotehtävissä. Kilpailu on järjestetty vuodesta 2003 lähtien ja kiertopalkintona toimii lasinen veistos.


title: Mila Kajas-Virtanen

text: Mila Johanna Kajas-Virtanen (o.s. Kajas, s. 30. tammikuuta 1972 Lahti) on kilpauransa lopettanut suomalainen taitoluistelija. Hän edusti Lahden Taitoluistelijoita.


title: Mila Kajas-Virtanen

text: Kajas oli kahdestoista Lillehammerin olympialaisissa 1994. MM-kilpailuissa hän sijoittui 18:nneksi 1993 ja 11:nneksi 1994. Vuosien 1991, 1992 ja 1995 MM-kisoissa hän ei selviytynyt vapaaohjelmaan. EM-kilpailuissa hän oli seitsemästoista 1994 ja kymmenes 1996.


title: Mila Kajas-Virtanen

text: Kajas voitti Suomen mestaruuden neljä kertaa. Nykyään hän toimii Suomen Taitoluisteluliiton tiedottajana.


title: Mila Kajas-Virtanen

text: Kesällä 2003 Kajas toimi Suuri Seikkailu -televisio-ohjelman kolmannen tuotantokauden juontajana. Syksyllä 2013 hän oli yksi Dancing on Ice -televisio-ohjelman tuomareista.


title: Mila Kajas-Virtanen

text: Kajaksella ja hänen aviomiehellään Jarkko Virtasella on kaksi tytärtä.


Psykotrooppisia aineita koskeva yleissopimus on Yhdistyneiden kansakuntien vuonna 1971 laatima kansainvälinen sopimus jonka tarkoituksena oli psykoaktiivisten aineiden kuten amfetamiinien, barbituraattien ja psykedeelien kontrollointi. Viranomaiset näkivät tämän epämoraalisena ja vaarana taloudellisen kehityksen kannalta. Vuoden 1961 huumausaineyleissopimus ei vielä ollut ehtinyt kieltää useita juuri keksittyjä psykotrooppisia aineita, sillä se koski vain kannabis-, kokaiini-, ja oopiumijohtoisia päihteitä.


title: Psykotrooppisia aineita koskeva yleissopimus

text: 21. helmikuuta 1971 Wienissä allekirjoitettiin uusi yleissopimus, joka sisälsi lähes jokaisen kuviteltavissa olevan mieleen vaikuttavan kemikaalin. Sopimus, joka määrää tarkat tuonti- ja vientirajoitukset sekä muita asetuksia joilla rajoitetaan päihteiden käyttö tutkimuksiin ja lääketieteelliseen käyttöön, tuli voimaan 16. elokuuta 1976. Tällä hetkellä 175 valtiota on mukana sopimuksessa. Lait, joilla jäsenmaat ovat panneet sopimuksen toimeen, yleensä myös jakavat yleissopimuksen lailla kemikaalit useaan eri luokkaan. Yleissopimus jakaa aineet neljään luokkaan, joista ensimmäistä koskee tiukimmat rajoitukset ja neljättä väljimmät rajoitukset. Yleissopimus ei määrittele, minkä ominaisuuksien perusteella aineet luokitellaan näihin luokkiin.


title: OOMPH! (albumi)

text: OOMPH! on OOMPH!-yhtyeen esikoisalbumi vuodelta 1992. Se on enemmän EBM-tyylinen levy kuin muut heidän julkaisemansa levyt.


title: Sperm (albumi)

text: Sperm on saksalaisyhtye OOMPH!in toinen studioalbumi. Spermiä pidetään ensimmäisenä Neue Deutsche Härte –tyylilajin albumina


title: Kantti

text: Kantti on Karvian eteläisin kylä. Kylän läpi virtaa pohjois–eteläsuunnassa Karvianjoki, jossa sijaitsevat Kantinkosket ovat suosittuja kalastuskohteita. Karvianjoessa on myös melontareitistöjä. Kylässä jokeen yhtyy myös idästä virtaava Suomijoki.


title: Kantti

text: Kanttissa on oma koulu, jossa on 35 oppilasta sekä kolme opettajaa ja keittäjä–siivooja.


title: Kantti

text: Kanttissa toimivia yhdistyksiä ovat Kanttin kylätoimikunta, Karvian alapään maamiesseura, Kanttin erämiehet ry, Kanttin maa- ja kotitalousnaiset, Kaappolan maatalousnaiset ja Partakylän maa- ja kotitalousnaiset. Vuonna 1994 Satakylät ry valitsi Kantin Satakunnan vuoden kyläksi.


title: Kantti

text: Kanttista on matkaa Karvian keskustaan 6,3 kilometriä, Honkajoelle 18,9 kilometriä, Ämmälään 11,3 kilometriä, Suomijärvelle 9,9 kilometriä ja Saraan 20,2 kilometriä.


title: Kantti

text: Kanttin kapina tapahtui kesällä 1808 kylässä.


title: Kantti

text: Kanttissa sijaitsevia nähtävyyksiä ovat muun muassa Suomijoen vanha kivisilta, Vartinkosken silta ja pato, Kanttin saha- ja myllyalue, Särkikoski, vanhat tervahaudat, Sotaanlähdön muistomerkki ja Kyrön skanssin linnoitukset. Kyrön Skanssi oli nuijasotien aikana perustettu varustus. Myös keskiaikainen Kyrönkankaan kesätie kulkee Kanttin kautta. Tie on nykyisin Tiehallinnon virallinen museotie. Tietä pitkin pääsee esimerkiksi pohjoisessa sijaitsevaan Kauhanevan–Pohjankankaan kansallispuistoon. Kanttin kautta kulkee lisäksi Pohjankankaantie, jonka arvellaan muodostuneen myös keskiajalla, ja se mainitaan vuonna 1556 raivattuna tienä.


title: Kantti

text: Maakunnallisia luonnonsuojelualueita Kanttissa ovat esimerkiksi Kaurakeidas–Kavettakeidas–Pitkänniemenkeidas, jossa on runsaasti keidassoita sekä Kanttin lähdesuot ja lähteet.


title: Defekt

text: Defekt on saksalaisyhtye OOMPH!in kolmas studioalbumi.


title: Wunschkind

text: Wunschkind on OOMPH!in neljäs studioalbumi. Tämä on ainoa OOMPH!:n albumi, jolta ei ole julkaistu singlejä.


title: II (Hardlinen albumi)

text: II on yhdysvaltalaisen hardrockyhtye Hardlinen toinen albumi ja se julkaistiin vuonna 2002.


title: II (Hardlinen albumi)

text: Albumin kiertueella kuvattiin live-DVD ja -CD "Live At The Gods Festival 2002" The Gods Festivaaleilla Bradfordissa Englannissa, kesäkuussa 2002.


title: II (Hardlinen albumi)

text: Albumin nimi piti olla alun perin "Hyperspace", mutta Johnny Gioeli päätti vaihtaa sen yksinkertaisemmaksi "II".


title: Australian avoin tennisturnaus 2009

text: Vuoden 2009 Australian avoin tennisturnaus pelattiin 19. tammikuuta – 1. helmikuuta 2009 Melbournessa. Kaksinpelien puolustavat mestarit olivat miehissä Serbian Novak Đoković ja naisissa Venäjän Marija Šarapova. Nelinpelien puolustavat mestarit olivat miehissä Israelin Jonathan Erlich ja Andy Ram ja naisissa Ukrainan Alona Bondarenko ja Kateryna Bondarenko. Sekanelinpelien puolustava mestaripari oli Kiinan Sun Tiantian ja Serbian Nenad Zimonjić. Yksikään heistä ei pystynyt uusimaan mestaruuttaan.


title: Australian avoin tennisturnaus 2009

text: Turnauksen aikana Australiassa vallitsi ennätyksellinen helle ja otteluita pelattiin jopa 45 asteen kuumuudessa. Kuumuuden vuoksi turnauksen pääareenan katto suljettiin muun muassa naisten kaksinpelin välieräpelien ajaksi.


title: Ferdinand von Bredow

text: Ferdinand von Bredow (18. toukokuuta 1884 Neuruppin – 30. kesäkuuta 1934 Berliini) oli saksalainen kenraalimajuri, sotilastiedustelupalvelun Abwehrin johtaja ja apulaispuolustusministeri Kurt von Schleicherin hallituksessa.


title: Ferdinand von Bredow

text: Schleicherin lailla Bredow oli Adolf Hitlerin ja kansallissosialistien vannoutuneimpia vastustajia Weimarin tasavallan ajan ja Saksan kansallissosialistisen työväenpuolueen valtaannousun aikoihin. SS-miehet murhasivat Bredowin pitkien puukkojen yönä.


title: Joseph Berchtold

text: Joseph Berchtold (6. maaliskuuta 1897 Ingolstadt, Saksa – 23. elokuuta 1962 Herrsching am Ammersee, Saksa) oli ensimmäinen Reichsführer-SS, SA-joukkojen kenraali ja Saksan parlamentin Reichstagin jäsen natsi-Saksan aikana.


title: Joseph Berchtold

text: Berchtold kävi koulunsa Münchenissä. Keväällä 1915 hän astui rintamapalvelukseen ensimmäisen maailmansodan länsirintamalle. Hän palasi sodasta reservinluutnanttina ja aloitti ekonomiopinnot yliopistossa. Hän työskenteli journalistina ja vuodesta 1923 piti tupakkakauppaa Münchenissä.


title: Joseph Berchtold

text: Helmikuussa 1920 Berchtold liittyi Saksan kansallissosialistiseen työväenpuolueeseen jäsennumerolla 750. Seuraavan vuoden alussa hänet valittiin puolueen kassanhoitajaksi. Hän liittyi myös Ernst Röhmin SA-joukkoihin ja eteni SA-komppanianpäälliköksi 1923.


title: Joseph Berchtold

text: Adolf Hitler halusi Berchtoldin pienen henkivartiokaartinsa "Stosstrupps Adolf Hitleriin". Kaartista muodostui myöhemmin SS. Berchtold osallistui oluttupavallankaappaukseen, jonka epäonnistuttua pakeni Tiroliin, Itävaltaan. Münchenissä hänet tuomittiin poissaolevana vankeuteen.


title: Joseph Berchtold

text: Pölyn laskeuduttua Berchtold palasi Saksaan 1926 ja otti haltuunsa Münchenin SA:n sekä SS:n johdon Julius Schreckiltä, mutta jo seuraavana vuonna Erhard Heiden otti hänen tehtävänsä SS:n johdossa. Vuodesta 1927 Berchtold työskenteli pääasiallisesti kansallissosialistisen puolueen journalistina ja propagandistina. Seuraavan vuonna hän perusti lehden "Der SA-Mann", jonka päätoimittajana hän toimi vuoteen 1938 saakka. Vuodesta 1936 hän oli Reichstagin jäsen.


title: Joseph Berchtold

text: Toisen maailmansodan jälkeen liittoutuneet vangitsivat Berchtoldin, mutta hänet vapautettiin suhteellisen lyhyen ajan kuluttua. Berchtold kuoli Baijerissa 1962.


title: Sitruunakerttuli

text: Sitruunakerttuli ("Cardellina pusilla") on Yhdysvalloissa ja Kanadassa pesivä kerttuleihin kuuluva varpuslintu.


title: Sitruunakerttuli

text: Kooltaan sitruunakerttuli on 10–12 cm. Sitruunakerttulin selkä ja siivet ovat väriltään oliivinvihreät. Lajin naama ja vatsa ovat väriltään keltaiset. Sukupuolet eroavat ulkonäöltään vain koiraan päälaen pienehkön mustan alueen perusteella. Läntisen alalajin väritys on kirkkaampi kuin itäisemmillä alueilla pesivien yksilöiden. Erityisesti tämä näkyy naaman värityksessä: läntisen alalajin yksilöillä naamassa voi olla myös oranssi vivahde.


title: Sitruunakerttuli

text: Kesäisin lajia tavataan itä-länsi-suunnassa Alaskan ja Kanadan poikki. Etelässä lajia tavataan Yhdysvaltain länsirannikolla New Mexicoon saakka. Sitruunakerttulit elävät metsien tiheiköissä usein pienien vesialueiden, kuten lampien, lähettyvillä. Laji talvehtii Yhdysvaltain eteläosien ja Karibian metsissä.


title: Sitruunakerttuli

text: Sitruunakerttulit tekevät pesänsä yleensä maahan pensaan suojiin. Pesä rakennetaan ruohoista. Naaras munii kahdesta seitsemään, yleensä 4–6, punapilkullista kermanvalkeaa munaa. Sitruunakerttulin ravinto koostuu pääosin hyönteisistä ja ajoittain myös marjoista.


title: Columbia Workshop

text: Columbia Workshop on yhdysvaltalainen Irving Reisin luoma kokeellinen radioantologiasarja, jota esitettiin CBS:n radioverkon kautta 1936–1947.


title: Columbia Workshop

text: Sarjan alkaessa radio oli mediana nuori, ja sarjan yhtenä tarkoituksena oli etsiä rajoja sille, mitä radiossa voidaan toteuttaa. Irving Reis markkinoi ohjelmaideaansa kuukausia, kunnes se lopulta sai CBS:n William B. Lewisin hyväksynnän . Reis toimi useimpien sarjan jaksojen ohjaajana ja myös itse käsikirjoitti sarjaan kolme ohjelmaa. Alkuperäiskäsikirjoitusten lisäksi sarjassa esitettiin myös dramatisointeja kirjallisuuden klassikkoteoksista, kuten Orson Wellesin ohjaama Shakespearen "Macbeth", Lewis Carrollin "Liisan seikkailut ihmemaassa" sekä Karel Čapekin "R.U.R.". Suurimman osan alkuperäismusiikista sävelsi Bernard Herrmann.


title: Columbia Workshop

text: Vuonna 1941 sarjasta esitettiin erikoiskausi, jonka kaikki 26 jaksoa olivat Norman Corwinin kirjoittamia. Kausi saikin alaotsikokseen "26 by Corwin". "Columbia Workshop"in tuotanto keskeytettiin 1942 toisen maailmansodan takia, sillä CBS piti sarjaa sopimattomana sota-aikana esitettäväksi. Päätöstä perusteltiin Mercury Theaterin vuonna 1938 esittämän "Maailmojen sota" -kuunnelman aiheuttamalla paniikilla ja "Columbia Workshop"issa samana vuonna esitetyn "Air Raid"in vastaavantyyppisellä realistisella toteutuksella. Sarjan tauolla ollessa esitetty "Columbia Presents Corwin" kuitenkin usein lasketaan osaksi "Columbia Workshop"ia, vaikkei se sitä muodollisesti olekaan. Sarja palasi tauolta vuonna 1946 ja sitä tehtiin seuraavaan vuoteen saakka. Sarjan seuraajana pidetään 1956–1957 esitettyä The CBS Radio Workshop -sarjaa.


title: Code::Blocks

text: Code::Blocks on ilmainen Windows-, Linux- ja OS X -käyttöön tarkoitettu avoimen lähdekoodin alustariippumaton integroitu ohjelmointiympäristö. Se on kehitetty pääasiassa C++-ohjelmointiin. Ympäristö on toteutettu C++:lla ja wxWidgets-käyttöliittymäkirjastolla. Code::Blocks käyttää plugin-arkkitehtuuria eli sen toiminnot ja ominaisuudet määräytyvät plugineilla.


title: Code::Blocks

text: Kahden julkaistun "release candidate" -version (1.0rc1 ja 1.0rc2) jälkeen, lopullisen version julkaisemisen sijaan hankkeen kehittäjät alkoivat lisätä siihen uusia ominaisuuksia. Päivittäin annettiin saataville binääripaketti viimeisimmästä SVN-versiosta. Niitä tuettiin paremmin kuin tuoreimpia virallisia julkaisuja. Tällä tavoin käyttäjät saivat uusimmat parannukset nopeasti ja kehittäjät saivat jatkuvaa palautetta. Toisaalta ulospäin näytti siltä kuin projekti olisi pysähtynyt, koska virallisia uusia versioita ei enää julkaistu.


title: Code::Blocks

text: Ensimmäinen stabiili versio julkaistiin 28. helmikuuta 2008. Sen versionumeroksi tuli 8.02, sillä numerointi muutettiin samanlaiseksi kuin Ubuntulla eli ensimmäinen numero edustaa julkaisuvuotta ja jälkimmäinen numero kuukautta. Uusin vakaa versio on 12.11, joka julkaistiin 25. marraskuuta 2012.


title: Code::Blocks

text: Code::Blocks tukee useita kääntäjiä, joihin lukeutuu muun muassa MinGW / GCC, Digital Mars, Microsoft Visual C++, Borland C++, Watcom ja Intel C++. Ohjelmointiympäristö oli alun perin suunniteltu vain C++:lle, mutta se tukee myös GNU Fortrania, Digital Mars D:tä ja GNU GDC:tä.


title: Fernando Cornejo

text: Fernando Andrés Cornejo Jiménez (28. tammikuuta 1969 – 24. tammikuuta 2009) oli chileläinen jalkapalloilija. Hänen ammattilaisseuroinaan olivat Club Deportivo O'Higgins (1990–1991), Cobreloa (1992–1997, 2000–2004) ja Club Deportivo Universidad Católica (1998–1999). Hän kuului myös Chilen jalkapallomaajoukkueeseen vuosina 1991–2000. Tuona aikana hän pelasi muun muassa vuoden 1998 jalkapallon maailmanmestaruuskilpailuissa Ranskassa.


title: Fernando Cornejo

text: Cornejo kuoli vatsasyöpään 39-vuotiaana.


title: Might and Magic: Heroes Kingdoms

text: Might and Magic: Heroes Kingdoms (alun perin "Heroes of Might and Magic Kingdoms") on Ubisoftin tuottama MMOG-selainpeli, joka pohjautuu "Heroes of Might and Magic V" -tietokonepeliin. Pelistä tiedotettiin ensimmäisen kerran 13. joulukuuta 2007 ja se ilmestyi vuonna 2009.


title: Might and Magic: Heroes Kingdoms

text: Vuonna 2008 julkaistu "Heroes of Might and Magic Complete Edition" sisälsi rekisteröitymiskoodin, jonka avulla pääsi mukaan pelin beetatestaukseen.


title: Bone Brothers

text: Bone Brothers on yhdysvaltalainen rap-duo. Sen jäseniä ovat Bone Thugs-N-Harmonyn Layzie Bone ja Bizzy Bone.


title: Frank Farrar

text: Frank Leroy Farrar (s. 22. huhtikuuta 1929) on yhdysvaltalainen lakimies ja republikaanisen puolueen poliitikko. Hän toimi Etelä-Dakotan osavaltion kuvernöörinä vuosina 1969–1971 oltuaan sitä ennen osavaltion oikeusministerinä vuodesta 1963. Hän on Korean sodan veteraani ja uskonnoltaan presbyteeri.


title: Frank Farrar

text: Farrar on osallistunut useisiin Ironman-triathloneihin 65-vuotiaasta alkaen. Hän on toipunut imusolmukesyövästä.


title: Ed Rendell

text: Edward Gene "Ed" Rendell (s. 5. tammikuuta 1944) on yhdysvaltalainen demokraattisen puolueen poliitikko. Hän on toiminut muun muassa Philadelphian pormestarina vuosina 1992–2000 ja Pennsylvanian osavaltion kuvernöörinä vuodesta 2003 vuoteen 2011 asti. Hän on varsinaiselta ammatiltaan lakimies ja oli vuosina 1978–1985 Philadelphian piirisyyttäjä.


title: Ed Rendell

text: Rendell valmistui Pennsylvanian ja Villanovan yliopistoista. Hän on juutalainen. Hänellä on puolisonsa Marjorie Rendellin kanssa yksi poika.


title: HC Devils Milano

text: HC Devils Milano on entinen italialainen jääkiekkoseura, joka perustettiin vuonna 1989 Milanossa. Vuosina 1993–1994 seura käytti myös nimeä "Associazione Sportiva Milan Hockey" viittauksena AC Milaniin.


title: HC Devils Milano

text: Seura muutti vuonna 1996 Aostanlaaksoon, minkä seurauksena nimi vaihdettiin muotoon "HC Devils Courmayeur". Kausi jäi kuitenkin seuran viimeiseksi ja sen toiminta lakkautettiin lopullisesti vuonna 1997.


title: HC Devils Milano

text: HC Devils Milano voitti Serie A:n kolmesti vuosina 1992–1994 ja Alpenligan vuonna 1991. Suomalainen Jari Kurri edusti joukkuetta kaudella 1990–1991.


title: Olene S. Walker

text: Olene Smith Walker (15. marraskuuta 1930 Ogden, Utah – 28. marraskuuta 2015 Salt Lake City, Utah) oli yhdysvaltalainen republikaanisen puolueen poliitikko. Hän toimi Utahin osavaltion kuvernöörinä vuosina 2003–2005. Hän valmistui Brigham Youngin, Stanfordin ja Utahin yliopistoista.


title: Olene S. Walker

text: Walkeria edelsi kuvernöörinä Mike Leavitt ja seurasi Jon Huntsman, Jr. Hän oli Utahin ensimmäinen naiskuvernööri.


title: Super 2000

text:
Super 2000 -luokka on ralliluokka, joka sijoittuu virityssäännöiltään hyvin lähelle nykyisiä 2011-> WRC autoja.
Käytännössä Super 2000 autojen hinnat karkasivat huomattavasti alkuperäistä suunniteltua (170 000euroa) suuremmiksi juuri vapaan viritettävyyden ansiosta.


title: Super 2000

text: Erot Super 2000 ja WRC-autojen välillä on todellisuudessa ahtamaton moottori ja pienempi takasiipi. Kaikki muut korin, alustan ja voimansiirron osat ovat käytännössä identtisiä.


title: Super 2000

text: 64mm yksirunkoinen kaasuläppä, 13:1 puristussuhde, 12,00mm maksiminosto nokka-akselilla sekä 8500rpm rajoitettu moottorin kierrosluku toimivat tehoa rajoittavana tekijänä.


title: Super 2000

text: Autoissa on tehoa 260-305 hevosvoimaa ja vääntöä noin 240-265 newtonmetriä. Voimansiirto on varustettu mekaanisilla lukoilla. Minimipaino autoille on 1200kg.


title: Super 2000

text: Hinnaltaan Super 2000 -autot ovat WRC-autoja edullisempia. Vuonna 2007 Super 2000 -luokan autoilla aloitettiin kilpailemaan N-ryhmän rinnalla tuotantoautojen maailmanmestaruudesta. Lisäksi SM-sarjassa ryhdytään käyttämään Super 2000 -kalustoa. Super 2000 autot muodostivat FIA:n uuden ideamallin, jonka pohjalle uusittiin WRC-luokka 2011.


title: Bizzy Bone

text: Byron Anthony McCane II, taiteilijanimeltään Bizzy Bone, (s. 12. syyskuuta 1976 Cleveland, Ohio) on yhdysvaltalainen rap-artisti. Hän on rap-yhtyeen Bone Thugs-N-Harmony jäsen.


title: Bizzy Bone

text: Bizzy on taustaltaan isänsä puolelta afroamerikkalainen ja äitinsä puolelta amerikanitalialainen.


title: Bizzy Bone

text: Vuonna 1981 Bizzyn ollessa viisivuotias hänen ensimmäinen isäpuolensa kidnappasi hänet, sekä hänen pikku- ja isosiskonsa. Pakoilua kesti useita vuosia ja Bizzyn äidille oli kerrottu, että poika oli jo kuollut pakoilun aikana. Vuonna 1983 hän asui intiaanireservaatissa Oklahomassa, minne hänen isäpuolensa oli vienyt heidät. Hänen kuvaansa näytettiin TV-Elokuvassa "Murder of Adam Walsh". Kidnappaajan naapuri näki elokuvan, huomasi Bizzyn kuvan ja soitti poliiseille. Bizzy paljasti kyseisen tapahtuman vuonna 2003 tv-ohjelmassa Americas Most Wanted, jonka juontaja on Adam Walshin isä John Walsh.


title: Bizzy Bone

text: Nuoruuden ajan vaikeudet jatkuivat yhä. Bizzyn äiti meni uusiin naimisiin ja hänen uusi isäpuoli pahoinpiteli häntä ja hänen äitiänsä. Mutta loppujen lopuksi Bizzyn äiti otti miehestä avioeron ja joutui laittamaan lapsensa lastenkotiin, koska pahoinpitely oli jättänyt äitiin pahat arvet.


title: Bizzy Bone

text: Vuonna 1989 Bizzy täytti kolmetoista ja päätti muuttaa asumaan siskonsa luokse Clevelandiin, Ohioon. Siskonsa luona Bizzy myi huumeita, jotta hän pystyi avustamaan perhettä rahallisesti. Clevelandissa hän tutustui muihin Bone Thugs-N-Harmonyn jäseniin.


title: U-testi

text: Mann-Whitneyn U-testi eli Wilcoxonin järjestyssummatesti on parametrisen t-testin epäparametrinen vastine. Tämä tarkoittaa sitä, ettei populaatiojakaumista tarvitse tehdä mitään parametrisia oletuksia. U:n jakauma on diskreetti ja symmetrinen. Sen pienin arvo on 0. Tarkasteltava hypoteesi on


U-testi


title: U-testi

text: jossa F on ensimmäinen populaatiojakauma ja F toinen. Koska mielenkiinto kohdistuu sijainteihin, vastahypoteesi voi olla joko


title: U-testi

text: formula_2 tai


title: U-testi

text: formula_3 eli


title: U-testi

text: formula_4 ≠ formula_5


title: U-testi

text: Kummankaan järjestyssumman jakauman ei tarvitse olla symmetrinen, mutta havaitun merkitsevyystason tulkinta on yksiselitteistä vain, jos jakaumat F, F ovat samanmuotoisia.


title: U-testi

text: U-testiä laskettaessa siirrytään havaintoarvoista pelkkiin järjestyslukuihin korvaamalla pienin arvo järjestysluvulla 1, toiseksi pienin luvulla 2 ja niin edelleen. Wilcoxonin järjestyssummatesti perustuu järjestyslukujen summaan


title: U-testi

text: Mukavuussyistä siirrytään Mann-Whitneyn U-testisuureeseen


title: U-testi

text: Mann-Whitneyn U-testisuureella on seuraavat ominaisuudet hypoteesin H mukaisessa mallissa:


title: Buzz! Junior: Viidakkovillitys

text:
Buzz! Junior: Viidakkovillitys (, PSP:llä pelkkä "Jungle Party") on Magenta Softwaren kehittämä ja Sony Computer Entertainmentin julkaisema partypeli.
Peli on "Buzz! Junior" -pelisarjan ensimmäinen peli. Peliä voi pelata 1-4 pelaajaa ja siinä on 40 erilaista minipeliä. Pelissä pelaajat ohjaavat omaa apinahahmoaan Buzz-summereilla. Pelin ikäsuositus on 3+.


title: Buzz! Junior: Viidakkovillitys

text: Heinäkuussa 2008 "Viidakkovillitys" julkaistiin myös PlayStation 3:n PlayStation Storeen. PlayStation 3 -versiossa erilaisia minipelejä on viisi.


title: Buzz! Junior: Viidakkovillitys

text: "Buzz! Junior: Viidakkovillitys" voitti vuonna 2007 BAFTAn vuoden parhaan lasten tietokonepelin palkinnon.


title: Sääruutu

text: Sääruutu oli MTV:llä alun perin 1950- ja 1960-luvuilla sekä myöhemmin vuosina 1989–1991 esitetty sääohjelma. Kyseessä oli Suomen ensimmäinen television sääohjelma.


title: Sääruutu

text: Sääruutu tuli ensimmäistä kertaa ohjelmistoon vuonna 1958. Ohjelmaa esitettiin Yleisradion TV-uutisten jälkeen, mutta se kuului Mainos-TV:n ohjelmistoon. Sääruudun kustansi Medica-lääketehdas. Sen ensimmäisenä meteorologina toimi Paavo Salmensuu, joka oli ohjelmassa vuoteen 1964 saakka.


title: Sääruutu

text: Viisiminuuttinen Sääruutu esitettiin vuosina 1989–1990 joka päivä alkuillasta MTV:n ohjelmaosuuden alussa, sunnuntaisin myös iltapäivällä MTV:n ohjelmaosuuden päätteeksi.


title: Sääruutu

text: Sääruudussa meteorologi kertoi säätiedot esitellen satelliittikuvaa ja tutkakuvaa.


title: Sääruutu

text: Syyskuussa 1990 arki- ja lauantai-iltojen Sääruutu liittyi osaksi Seitsemän Uutisia niiden alkaessa Kolmoskanavalla. Erillistä Sääruutu-ohjelmaa esitettiin sen jälkeen enää sunnuntaisin iltapäivällä ja alkuillasta. Sääruutu poistui lopullisesti MTV:n ohjelmistosta, kun vuonna 1991 alettiin lähettää Seitsemän Uutisia myös sunnuntaisin.


title: Sääruutu

text: Nykyään MTV3:n ohjelmistossa on sääohjelmat Päivän sää ja Viikon sää.


title: Tomokazu Seki

text: Tomokazu Seki ( "Seki Tomokazu", s. 8. syyskuuta 1972 Tokio) on japanilainen ääninäyttelijä ja laulaja, joka tunnetaan animesarjoista, kuten "One Piece", "Fruits Basket" ja "Full Metal Panic!". Hän on myös laulanut muutamien sarjojen teemalaulut, kuten "Anime Tenchou", "Demon Lord Dante" ja "Psychic Force".


title: Tomokazu Seki

text: Hän on ääninäytellyt urallaan yli 230 animessa.


title: Päivän sää

text: Päivän sää on MTV3:n sääohjelma, jota esitetään arkisin kello 19.20 Seitsemän Uutisten jälkeen ja kesästä 2009 lähtien arkisin myös kello 22.20 Kymmenen Uutisten jälkeen ja lauantaisin kello 22.10 Kymmenen Uutisten jälkeen.


title: Päivän sää

text: Sunnuntaisin kello 22.15 Kymmenen Uutisten jälkeen lähetetään "Viikon sää", jossa meteorologi antaa sääennusteen koko alkavalle viikolle.


title: Zeta Phoenicis

text: Zeta Phoenicis ("ζ Phe") on Feeniksin tähdistössä 280 valovuoden päässä Maasta sijaitseva kaksoistähti, jonka suuruusluokka vaihtelee 3,9 ja 4,4 välillä.


title: Ozin kapinalliset

text: Ozin kapinalliset (, 1904), joka on aikaisemmin suomennettu myös nimellä Ozin maa (1978), on L. Frank Baumin kirjoittama lastenkirja. Se on toinen Baumin "Ihmemaa Ozista" alkaneiden, Oz-maahan sijoittuvien kirjojen sarjassa. Kirja kertoo Tip-nimisen pojan seikkailuista Oz-maassa.


title: Ozin kapinalliset

text: Tippetarius, jota kutsutaan Tipiksi, on Mombi-nimisen noidan kotonaan Ozin Pohjoisen maassa kasvattama poika. Mombi teettää pojalla paljon kotitöitä, eikä Tip pidä holhoojastaan. Eräänä päivänä noidan ollessa asioilla Tip veistää kurpitsasta leveästi hymyilevän pään. Lopputuloksesta tyytyväisenä hän päättää tehdä sen avulla noidalle kepposen: Tip rakentaa päälle puusta vartalon, pukee sen ja asettaa sitten Jaakko Kurpitsapääksi nimeämänsä tekeleen tienmutkaan, jotta noita säikähtäisi sitä palatessaan.


title: Ozin kapinalliset

text: Noita on hankkinut matkallaan taikajauhetta, joka herättää elottomat asiat henkiin. Huomattuaan Tipin kepposteluyrityksen hän päättää testata jauhetta sen avulla, ja niin Jaakko Kurpitsapää herää eloon. Kotona Mombi kertoo Tipille aikovansa teettää kotityöt jatkossa Jaakolla, ja että rangaistukseksi kepposesta hän aikoo muuttaa Tipin marmoripatsaaksi seuraavana aamuna. Yöllä Tip kuitenkin karkaa kotoa yhdessä Jaakko Kurpitsapään kanssa. He suuntaavat kohti etelää ja Ozin keskipisteessä sijaitsevaa Smaragdikaupunkia.


title: Ozin kapinalliset

text: Tip on lähtiessään varastanut noidalta elämänjauheen, ja kokeilee sitä sahapukkiin. Sahapukki herää henkiin, joten Tip istuutuu Jaakon kanssa sen selkään ja he jatkavat matkaa ratsain. Kun Sahapukki kiihdyttää raviin, Tip putoaa sen selästä, eikä ratsua pysäytä mikään ennen Smaragdikaupungin porttia. Portilta Jaakko viedään kaupungin hallitsijan, Pelättimen puheille. Sillä välin matkasta jäänyt Tip kohtaa kenraali Jinjuriksi kutsutun tytön, joka johtaa tyttöjen armeijaa. Tytöt ovat päättäneet vallata Smaragdikaupungin, koska heidän mielestään miehet ovat hallinneet sitä tarpeeksi kauan, ja koska tytöt haluavat päästä käsiksi Smaragdikaupungin jalokiviin.


title: Ozin kapinalliset

text: Tytöt valloittavat kaupungin helposti, sillä sitä puolustaa vain yhden miehen armeija. Tyttöjen mukana tullut Tip livahtaa Pelättimen valtaistuinsaliin. Yhdessä Pelättimen ja Jaakon kanssa he ratsastavat sahapukilla ulos valtaistuinsalista ja kaupungin portista. He suuntaavat Pelättimen vanhan ystävän, Lännen maata hallitsevan Peltimetsurin luo. Siellä Peltimetsuri liittyy heidän joukkoonsa, ja he palaavat Smaragdikaupunkiin vallatakseen sen takaisin. Smaragdikaupungissa Pelättimen takin sisään piiloutuneiden hiirten avulla tytöt pelotellaan pois linnasta, mutta sen jälkeen seurue on taas piirityksen vankina.


title: Ozin kapinalliset

text: Tip käyttää jäljellä olevan elämänjauheen siivekkään kyhäelmän, Raakkineen henkiinherättämiseen. Sen kyydissä hän matkakumppaneineen lentää Etelän maahan kysymään neuvoa sitä hallitsevalta, hyvältä Glinda-noidalta. Glinda kertoo, että Smaragdikaupungin ja Oz-maan hallinta kuuluu perintöoikeudella Ozma-nimiselle prinsessalle, jonka vanha Mombi on kätkenyt Ozin velhon noustessa valtaan.


title: Ozin kapinalliset

text: Glindan armeija marssii Smaragdikaupungin porteille, ja Glinda vaatii Mombin puheilleen. Mombi muuttaa itsensä ruusuksi, mutta Peltimetsuri poimii sen ja Glinda huomaa huijauksen. Kuulusteltaessa Mombi kertoo muuttaneensa Ozman pojaksi, jonka sitten kasvatti — Ozma on siis Tip. Tip vastustelee aluksi ajatusta tyttönä olemisesta, mutta suostuu lopulta siihen, että taika puretaan, ja hänestä tulee jälleen prinsessa Ozma.


title: Ozin kapinalliset

text: Raakkineen avulla Jinjur vangitaan, ja tästä kuultuaan Kapina-armeija antautuu. Ozmasta tulee Smaragdikaupungin kuningatar ja Ozin hallitsija.


title: Ruotsin merivoimat

text: Ruotsin merivoimat () on Ruotsin puolustusvoimien merialueiden puolustuksesta vastaava puolustushaara. Siihen kuuluu kaksi aselajia: laivasto () sekä maihinnousujoukot (), joka muodostettiin vuoden 2000 puolustusselonteon jälkeen lakkautetun rannikkotykistön tilalle.


title: Ruotsin merivoimat

text: Laivaston alusten etuliitteenä käytetään lyhennettä HMS, joka on lyhenne sanoista Hans/Hennes Majestäts Skepp eli hänen majesteettinsa alus.


title: Ruotsin merivoimat

text: Viimeistään 1100- tai 1200-luvulta aina 1300-luvulle saakka Ruotsin hallitsijat tekivät sotaretkiä niin kutsutun ledung-järjestelmän avulla. Järjestelmään kuului aseistamattomia soudettavia ja purjein varustettuja aluksia, jotka talonpojat varustivat ja miehittävät kesäkaudeksi. Järjestelmästä tuli käyttökelvoton yhteiskunnan sekä sodankäynnin kehittyessä, ja se korvattiin veroihin pohjautuvalla järjestelmällä.


title: Ruotsin merivoimat

text: Maan ollessa edelleen osa Kalmarin unionia, johon kuuluivat lisäksi Tanska ja Norja, sen alukset osallistuivat 1427 Hansaliiton vastaiseen taisteluun Öresundissa. Taistelusta on säilynyt vain vähän tietoja, eikä esimerkiksi joukkojen kokoonpanosta ei ole yksityiskohtaisia tietoja.


title: Ruotsin merivoimat

text: Ruotsin laivaston historia juontaa juurensa Kustaa Vaasaan ja Ruotsin vapaussotaan, jossa todettiin laivaston perustamisen tarve valtion vapauden takaamiseksi. Vain vuosi Kalmarin unionista eroamisen jälkeen saatiin laivastolle hankittua 7. kesäkuuta 1522 Lyypekin hansakaupungista kymmenen aseistettua rahtialusta. Aluskanta oli kaksinkertaistunut kreivisotaan mennessä, ja Kustaa Vaasa perusti telakoita sekä Ruotsiin että Suomeen saadakseen lisää laivoja. Alusten lukumäärä lisääntyi hitaasti, mutta vuonna 1544 oli jo 28 alusta, 1555 jo 49 alusta ja 1560 peräti 56 alusta.